title: Max Planck

text: Planckin kollegoihin ja ystäviin kuului eri tieteenalojen tunnettuja edustajia. Näitä olivat esimerkiksi Emil du Bois-Reymond, von Helmholtz, Pringsheim ja Wien. Lisäksi hänen ystäväpiiriinsä kuului useita teologeja, historioitsijoita ja filologeja. Planck jatkoi myös musiikin harrastamista urkuharmonilla. Hän järjesti kotonaan pienimuotoisia konsertteja.


title: Max Planck

text: Berliinissä Planck piti paljon erinomaisia luentoja. Hän tutki termodynamiikkaa, ja erityisesti häntä kiinnosti niin sanottu mustan kappaleen säteily. Hän johti Wienin ja Rayleigh’n tuloksista Planckin lakina tunnetun yhtälön. Kaksi kuukautta myöhemmin hän johti omasta yhtälöstään kokonaisen teorian. Samalla hän hylkäsi klassisen fysiikan käsityksen energiasta ja esitteli oman mallinsa energian diskreettisyydestä. Ajatuksensa Planck esitteli 14. joulukuuta 1900 "Deutsche Physikalische Gesellschaftin" kokouksessa. Tästä tuli myöhemmin hänen tunnetuin työnsä, josta hän sai vuonna 1918 Nobelin fysiikanpalkinnon. Työn vaikutus koko fysiikkaan on niin suuri, että joulukuun 14. päivää pidetään modernin fysiikan syntymäpäivänä. Työ sai kuitenkin aluksi osakseen vastustusta, Planck itsekin halusi epäillä omaa työtään. Vaikka Planckin ajatus energian diskreettisyydestä oli aivan uudenlainen ajatus, ei siihen kiinnitetty huomiota, edes Planck itse ei kiinnittänyt. Itse teoriaa pidettiin muutoin mielenkiintoisena. Niels Bohr vahvisti lopullisesti teorian vuonna 1913 tutkittuaan spektriviivojen paikkoja. Vaikka Planckia pidetään yleisesti kvanttimekaniikan perustajana, hän itse teki varsin vähän tutkimustyötä kvanttimekaniikan kehittymisen hyväksi.


title: Max Planck

text: Planckin vaimo kuoli 17. lokakuuta 1909. Perheeseen oli syntynyt neljä lasta; pojat Erwin ja Karl sekä kaksoset Margarete ja Emma. Kahden vuoden kuluttua Planck meni naimisiin ensimmäisen vaimonsa sisarentyttären Marga von Hösslinin kanssa 14. maaliskuuta 1911. Perheeseen syntyi vielä yksi poika, Hermann. Planck kohtasi pian uusia tragedioita, sillä hänen ensimmäisen avioliittonsa nuorin poika Karl kuoli ensimmäisessä maailmansodassa vuonna 1916. Vuosi Karlin kuoleman jälkeen kuoli tytär Margarete, ja 1919 kuoli Emma. Esikoispoika Erwinistä tuli tämän johdosta Planckille todella läheinen ystävä.


title: Max Planck

text: Planck osallistui tieteellisen työn ohella innokkaasti hallinnollisiin tehtäviin. Hän oli Preussin tiedeakatemian matematiikan ja luonnontieteiden laitoksen sihteerinä vuosina 1912–1943. Akatemian jäsenenä hän oli ollut jo vuodesta 1894 lähtien. Deutsche Physikalische Gesellschaftin () toimintaan hän osallistui muun muassa kassanhoitajana ja valiokunnanjäsenenä. Johtajana hän oli vuosina 1905–1908 ja uudestaan vuosina 1915–1916. Planck valittiin kunniajäseneksi vuonna 1927. Deutsche Physikalische Gesellschaft myönsi kaksi vuotta myöhemmin ensimmäisen Max Planck -mitalin Planckille sekä Albert Einsteinille. Vuonna 1911 perustetun Saksan tutkimusseuran, "Kaiser-Wilhelm-Gesellschaft zur Förderung der Wissenschaftenin" (KWG, Keisari Wilhelmin tieteen edistämisseura), komitean jäsenenä Planck oli vuodesta 1916 lähtien ja johtajana vuosina 1930–1937. Tuona aikana natsit olivat nousseet valtaan ja Planck pyrki kaikin keinoin estämään politiikan ja tieteen sekoittumisen Saksassa. Planck ei kuitenkaan pystynyt estämään natseja saneeraamasta tutkimuslaitosta. Hän ei halunnut olla saneeratun laitoksen johtajana vaan erosi tehtävästään. Tutkimuslaitos sai vuonna 1948 nimekseen Max-Planck-Gesellschaft.


title: Max Planck

text: Vuonna 1913 Planckista tuli Berliinin yliopiston rehtori, ja tällöin hän saattoi kutsua Albert Einsteinin Berliiniin perustamalla yliopistoon hänelle räätälöidyn uuden professuurin.


title: Max Planck

text: Toisen maailmansodan aikana Planck yritti taivutella Hitleriä säästämään juutalaisten tiedemiesten hengen sekä pyrki estämään juutalaisten professoreiden ja oppineiden erottamisia. Planck vetosi Hitleriin sanomalla Saksan tieteen tuhoutuvan, jos juutalaiset oppineet erotetaan ja he muuttavat ulkomaille. Hitlerin tiedetään vastanneen Planckille: "Kansallista politiikkaamme ei peruta tai muuteta edes tiedemiesten takia. Jos juutalaisten tiedemiesten erottaminen tarkoittaa Saksan nykyisen tieteen tuhoa, joudumme olemaan ilman tiedettä muutaman vuoden!" Planck olisi voinut monien muiden tiedemiesten tapaan lähteä Saksasta, mutta hän halusi jäädä maahan, koska hän katsoi sen olevan Saksan tieteen kannalta parempi vaihtoehto.


title: Max Planck

text: Toinen maailmansota oli jo yli 80-vuotiaalle Planckille erityisen vaikeaa aikaa. Hän joutui jättämään Berliinin Grunewaldin esikaupunkialueella sijainneen kotinsa vuonna 1943 muutettuaan Rogätziin lähelle Magdeburgia. Hänen Berliinin-kotinsa tuhoutui helmikuun 1944 ilmapommituksissa. hän menetti paitsi kotinsa myös kallisarvoiset muistiinpanonsa.


title: Max Planck

text: Adolf Hitler yritettiin salamurhata 20. heinäkuuta 1944. Yritys kuitenkin epäonnistui. Salamurhayrityksessä oli osallisena Planckin poika Erwin Planck. Gestapo sai Erwinin kiinni ja teloitti tämän tammikuussa 1945.


title: Max Planck

text: Sodan päätyttyä Planck oli jo 87-vuotias. Liittoutuneet kuljettivat hänet Göttingeniin. Korkeasta iästään huolimatta hän alkoi jälleenrakentaa saksalaista tiedettä, ja hänet valittiin jo kolmannen kerran Kaiser-Wilhelm-Gesellschaftin johtajaksi vuosiksi 1945–1946.


title: Max Planck

text: Planck kuoli 89-vuotiaana Göttingenissä 4. lokakuuta 1947.


title: Max Planck

text: Planck piti tutkijana erityisesti termodynamiikkaa kaikkein mielenkiintoisimpana fysiikan haarana. Hän keskittyi tutkimaan kahta termodynamiikan pääsääntöä sekä entropiaa. Planckin aihe sekä väitöstyössä että habilaatiotyössä liittyi termodynamiikkaan. Töissään Planck tutkii termodynamiikan toisen pääsäännön seurauksia ja entropia-käsitteen tärkeyttä fysiikassa. Lisäksi hän tutki tasapainoehtoja fysikaalisissa ja kemiallisissa prosesseissa, erityisesti sitä, kuinka kappaleet muuttavat olomuotomuutoksissa.


title: Max Planck

text: Planckin termodynamiikan töillä oli suuri merkitys fysikaalisen kemian kehittymisessä. Vuonna 1910 Planck muotoili Nernstin lämpöteoreemaa, josta on johdettu nykyinen termodynamiikan kolmas pääsääntö. Vuonna 1934 hän jäsensi Le Châtelier'n periaatteen muotoon, jossa se nykyään tunnetaan. Planckin termodynamiikan tutkimukset johtivat hänet tutkimaan mustan kappaleen säteilyä, josta hänet muistetaan parhaiten.


title: Max Planck

text: Robert Kirchhoff oli Planckin opettaja, ja Planck oli hänen seuraajansa fysiikan professorina. Kirchhoffin mukaan täydellinen musta kappale on sellainen, joka absorboi kaiken siihen kohdistuvan säteilyn. Pysyäkseen termisessä tasapainossa mustan kappaleen on emittoitava yhtä paljon energiaa kuin se absorboi. Mustan kappaleen säteilyä yritettiin ensimmäisen kerran kuvata Stefanin–Boltzmannin lailla. Laki ei kuitenkaan ota huomioon säteilyn spektrijakaumaa, mistä tuli paljon puhuttu ongelma. Wilhelm Wien pääsi askeleen lähemmäs ongelman ratkaisua vuonna 1894 säteilylaillaan. Laki hyväksyttiin yleisesti, ja sen oletettiin olevan oikea, varsinkin kun sitä tukivat tarkat koesarjan mittaukset, jotka suoritettiin vuosina 1897–1899. Wienin laki oli osoittautunut mittauksissa oikeanlaiseksi, mutta se perustui epätyydyttäviin teoreettisiin väitteisiin. Lailta vaadittiin täsmällisempää johtoa.


title: Max Planck

text: Planck oli aiemmissa termodynamiikan töissään tutustunut entropiaan ja irreversiibeliyteen eli palautumattomuuteen. Planck yritti selittää palautumattomia prosesseja puhtaasti termodynamiikan avulla. Planckin itävaltalainen kollega Ludwig Boltzmann taas lähestyi asiaa tilastollisen fysiikan avulla. Planck ei hyväksynyt Boltzmannin lähestymistapaa missään muodossa. Hän kielsi minkäänlaisen yhteyden todennäköisyyden ja entropian välillä ja uskoi vankasti termodynamiikan toisen pääsäännön pitävyyteen. Planckin tutkimukset johtivat hänet tutkimaan sähkö- ja termodynamiikan välistä yhteyttä vuonna 1895. Planck tutki palautumattomuuden ongelmaa sähködynamiikan avulla. Hän esitti, että säteilyprosessien irreversiibeliys johtui siitä, että Maxwellin yhtälöt eivät olleet aikasymmetrisiä. Boltzmann osoitti kaksi vuotta myöhemmin, että Planckin tulkinta oli väärä. Tässä vaiheessa Planckin piti löytää toinen tapa mustan kappaleen säteilyspektrin määrittämiseksi. Uusi yritys tuotti "Annalen der Physik" -lehdessä vuosina 1897–1900 julkaistun kuuden artikkelin sarjan. Vuonna 1899 Planck löysi oskillaattorin entropialle lausekkeen, josta hän johti onnistuneesti Wienin säteilylain. Planck uskoi onnistuneensa, mutta kokeet osoittivat, ettei laki vastannut täsmällisesti todellisuutta. Tätä useimmat fyysikot Planck mukaan lukien eivät osanneet odottaa. Otto Lummerin ja Ernst Pringsheimin kokeet vuonna 1899 ja lopullisesti Heinrich Rubensin ja Ferdinand Kurlbaumin kokeet vuonna 1900 osoittivat Wienin säteilylain paikkansapitämättömyyden.


title: Max Planck

text: Planck yritti johtaa uutta lakia mustan kappaleen säteilylle, mutta nyt hän käytti entropiasta uutta ilmausta. Ilmauksesta on todettu, että "milloinkaan fysiikan historiassa ei ole tehty toista yhtä vähäistä matemaattista interpolaatiota yhtä kauaskantoisin fysikaalisin ja filosofisin seurauksin". Uudella olettamuksella Planck onnistui johtamaan lain, jota hän piti Wienin lain parannettuna versiona. Planckin uusi jakaumalaki julkaistiin Berliinin tiedeakatemian kokouksessa 19. lokakuuta 1900. Laki vastasi tarkasti todellisuutta, ja sen uskottiin olevan pitkään odotettu vastaus. Laki oli kuitenkin teoreettisesti epätyydyttävä, sillä se perustui tuntemattomaan entropian muotoon. Planck joutui nyt pohtimaan, miksi laki ylipäätään toimi.


title: Max Planck

text: Planck alkoi pohtia lakia uudella tavalla. Hän lähestyi asiaa käyttämällä apunaan Boltzmannin ajatusta entropiasta molekyylitason kaaoksena. Planck ei kuitenkaan hyväksynyt Boltzmannin käsitystä entropian ja irreversiibeliyden todennäköisyyteen perustuvasta luonteesta vaan tulkitsi Boltzmannin ajatusta omalla tavallaan. Planck lähti liikkeelle Boltzmannin yhtälönä tunnetusta kaavasta S=k log W. On kuitenkin huomattava, ettei Boltzmann koskaan esittänyt yhtälöä tässä muodossa, vaan sen teki ensimmäisenä Planck. Selvittääkseen molekyylitason epäjärjestyksen kombinatorisen lausekkeen "W" Planck otti käyttöön termin, jota hän kutsui energia-alkioksi. Planck oletti mustan kappaleen oskillaattoreiden kokonaisenergian jakautuvan äärelliseen määrään osaenergioita ε, joita hän siis kutsui energia-alkioksi. Hän kertoi tästä uudesta lain johtamisesta Berliinin tiedeakatemian kokouksessa 14. joulukuuta 1900. Tätä päivää pidetään yleisesti kvanttimekaniikan syntymäpäivänä, vaikka kvanttimekaniikan tutkiminen alkoi varsinaisesti kaksikymmentä vuotta myöhemmin.


title: Max Planck

text: On kuitenkin huomattava, ettei Planck ajatellut energia-alkioiden saavan vain diskreettejä arvoja. Hän ei korostanut lainkaan kvanttien epäjatkuvuutta. Hän katsoi kaavansa ε=hν olevan vain kaunis matemaattinen oletus, joka ei juuri liittynyt fysikaaliseen todellisuuteen. Planck uskoi energian kvantittumisen olevan vain väliaikainen piirre hänen luomassaan teoriassa.


title: Max Planck

text: Säteilylain julkaisun jälkeen korostettiin sen tarkkuutta kuvata mustan kappaleen säteilyä. Planck johti myös erittäin tarkat arvot luonnonvakiolle, kuten Avogadron luvulle, alkeisvaraukselle ja Boltzmannin vakiolle. Verrattuna kokeellisesti saatuihin arvoihin Planckin johtamat arvot olivat ylivoimaisesti tarkempia. Vähemmälle huomiolle jäi lain edellyttämä energian kvantittuminen sekä se, että laki vaatii irtautumista klassisesta fysiikasta. Ristiriitaa ei kukaan aluksi huomannut, ei edes Planck itse.


title: Max Planck

text: Max Planckin nimeä kantaa 80 tieteellistä tutkimuslaitosta Saksassa ja muualla Euroopassa. Niiden yleisnimenä on Max Planck -instituutti, jota selitetään erikoisalalla, ja yhdyssiteenä Max-Planck-Gesellschaft. Max Planck instituutit arvioitiin Times Higher Education Supplementin mukaan maailman parhaaksi tiedeinstituutioksi tutkimuksessa ja kolmanneksi parhaaksi tuotekehityksessä..


title: Neljän kopla

text: Neljän kopla (四人帮, "pinyin: sì rén bāng") oli kiinalainen, Kiinan kommunistisen puolueen johtajista koostuva ryhmä, jonka jäsenet Mao Zedongin kuoleman jälkeen vuonna 1976 pidätettiin ja poistettiin viroistaan. Ryhmä koostui Maon leskestä (hänen neljäs vaimonsa) Jiang Qingsta ja kolmesta tämän läheistä yhteistyökumppanista – Zhang Chunqiaosta, Yao Wenyuansta ja Wang Hongwenista. Myös kaksi vuonna 1976 jo kuollutta miestä, Kang Sheng ja Xie Fuzhi, nimettiin ryhmän jäseniksi.


title: Neljän kopla

text: Ryhmän poistaminen vallasta merkitsi Maon vuonna 1966 (osana valtataisteluaan Liu Shaoqin, Deng Xiaopingin ja Peng Zhenin kaltaisia johtajia vastaan) aloittaman Kulttuurivallankumouksen loppua. Mao oli asettanut Jiangin, jolla ei ollut ollut julkista poliittista roolia ennen vuotta 1966, maan kulttuurikoneiston johtoon. Zhang, Yao ja Wang olivat puoluejohtajia, jotka olivat olleet tärkeässä roolissa Shanghaissa kaupungin valloittamisessa Maolle. Sotilasjohtaja Lin Biao oli myös osana tätä ryhmää äkilliseen kuolemaansa saakka vuonna 1971.


title: Neljän kopla

text: Linin kuoleman jälkeen Kulttuurivallankumous, joka oli suistanut Kiinan talouden, kulttuurielämän ja koulutusjärjestelmän kaaokseen, alkoi menettää merkitystään. Neuvostoliiton kanssa jo vaaralliseksi muodostuneen rajajännityksen johdosta Kansan vapautusarmeijan uudet komentajat vaativat, että järjestys olisi palautettava. Pääministeri Zhou Enlai, joka oli ollut mukana ajamassa Kulttuurivallankumousta eteenpäin, mutta joka ei kuitenkaan itse täysin kannattanut sen aatteita, saavutti uudelleen valta-aseman ja käytti sitä tuodakseen Deng Xiaopingin takaisin puolueen johtoon 10. puoluekongressissa vuonna 1973. (Liu Shaoqi oli kuollut vuonna 1969.)


title: Neljän kopla

text: Nykyään Kiinassa esitetään virallisesti että Mao kääntyi viimeisenä vuotenaan Jiangia ja hänen kumppaneitaan vastaan ja että Maon kuoleman jälkeen (9. syyskuuta 1976) nämä olisivat yrittäneet kaapata vallan (sama syytös tehtiin Lin Biaota vastaan vuonna 1971). Vielä nykyisinkin on mahdotonta tietää täyttä totuutta kyseisistä tapahtumista. Vaikuttaa siltä, että Neljän koplan vaikutusvalta oli laskussa ennen Maon kuolemaa. Kun Zhou Enlai kuoli tammikuussa 1976, hänen paikalleen ei noussut kukaan radikaalimman linjan poliitikoista, vaan siihen asti tuntematon Hua Guofeng.


title: Neljän kopla

text: Joka tapauksessa Maon kuoleman jälkeen Hua nimitettiin kommunistisen puolueen johtajaksi ja myös pääministeriksi. "Kopla" oli järjestänyt Deng Xiaopingin, Zhou Enlai'n suojatin, syrjäyttämisen huhtikuussa 1976, mutta hänen onnistui tehdä paluu ja vuoteen 1978 mennessä hänestä tuli valtakunnan todellinen johtaja. Radikaalit toivoivat että armeijan avainjohtajat, Wang Dongxing ja Chen Xilian, tukisivat heitä, mutta Hua näytti voittaneen armeijan puolelleen. 6. lokakuuta 1976 Hua pidätytti Neljän koplan ja useita heidän kumppaneitaan. Heitä vastaan järjestettiin massiivinen mediakampanja, jossa heistä käytettiin nimitystä Neljän kopla ja syytettiin kaikista Kulttuurivallankumouksen äärimmäisyyksistä.


title: Neljän kopla

text: Vuonna 1981 Neljän koplaa syytettiin ja heidät tuomittiin puolueen vastaisesta toiminnasta. Oikeudenkäynnin aikana varsinkin Jiang Qing toimi erittäin uhmakkaasti. Jiang Qing ja Zhang Chunqiao tuomittiin kuolemaan (joka myöhemmin muutettiin elinkautiseksi), kun taas Wang Hongwen sai elinkautisen ja Yao Wenyuan 20 vuoden vankeusrangaistuksen.


title: Jiang Qing

text: Jiang Qing (, pinyin: Jiāng Qīng; 14. maaliskuuta 1914 Zhucheng, Kiinan tasavalta – 14. toukokuuta 1991 Kiinan kansantasavalta) oli Mao Zedongin neljäs vaimo ja Kiinan kansantasavallan poliittinen johtaja, joka parhaiten tunnetaan Neljän koplan muodostamisesta.


title: Jiang Qing

text: Jiang Qing syntyi vuonna 1913 Zhuchengissä Shandongin provinssissa. Hänen nimensä lapsena oli Lǐ Shūméng (李淑蒙). Hänen isänsä oli varaton kauppias ja vaunuseppä, ja äiti oli prostituoitu. Vanhempien erottua Jiang muutti äitinsä ja isosiskonsa kanssa Jinaniin isoisänsä luokse.


title: Jiang Qing

text: Kansakoulun jälkeen Jiang liittyi joksikin aikaa kiertävään teatterseurueeseen. 16-vuotiaana hän muutti Taianiin teatterikouluun, johon hän pääsi vapaaoppilaana aloitettuaan suhteen koulun johtajan kanssa. Vuoden kuluttua Jiang seurasi miestä Tsingtaoon, missä hän opiskeli teatteriakatemiassa ja työskenteli yliopiston kirjastossa. Tsingtaosta hän muutti Shanghaihin uuden miesystävänsä kanssa. Hän tutustui miehen kautta paikallisiin kommunisteihin, vaikka ei itse ollutkaan silloin politiikasta kiinnostunut.


title: Jiang Qing

text: Jiang aloitti Shanghaissa suhteen kuuluisan elokuva-arvostelijan Tang Nan kanssa, ja he menivät vuotta myöhemmin naimisiin. Miehen kautta Jiang sai pääroolin Ibsenin näytelmässä "Nora". Samalla Jiang alkoi käyttää taiteilijanimeä Lán Píng (蓝苹, ’sininen omena’). Hän pyrki luomaan elokuvauraa, mutta joutui tyytymään sivuosiin. Hän erosi miehestään ja aloitti suhteen erään elokuvamogulin kanssa. Mies ei kuitenkaan ryhtynytkään edistämään rakastajattarensa uraa, vaan jätti naisen pian.


title: Jiang Qing

text: Kiinan ja Japanin sodan puhjettua vuonna 1937 Jiang lensi teatteriryhmän mukana Nanjingiin. Sieltä hän pakeni japanilaisten miehitystä ja verilöylyä ensin Hankouhun ja sieltä Chongqingiin. Hän seurasi maata hallinnutta Guomindangin puoluetta tuhansia kilometrejä, sillä se oli aikeissa tehdä elokuvia. Jiang esiintyi useissa hallituksen teettämissä propagandaelokuvissa, joissa katsojia kehotettiin taistelemaan lujina japanilaisia ja kommunisteja vastaan.


title: Jiang Qing

text: Jiang muutti tuntemattomasta syystä vuoden 1938 lopulla idässä sijainneeseen Yan’aniin, jossa kommunistipartisaanit pitivät majaansa. Jiang liittyi kommunistiseen puolueeseen ja aloitti työt Yan’anin taideakatemian teatteritaiteen laitoksella. Hän hakeutui puheisiin puolueen puheenjohtajan Mao Zedongin kanssa, ja he tutustuivat toisiinsa. Maon vaimo oli tuolloin sairaalahoidossa Neuvostoliitossa, ja Mao aloitti rakkaussuhteen Jiangin kanssa. Samalla hän antoi Jiangille nimen Jiang Qing, ’vihreä joki’. Jiang alkoi odottaa Maolle lasta, ja keskuskomitea myöntyi antamaan Maolle avioeron ja luvan uuteen avioliittoon. Jiangia kiellettiin kuitenkin kutsumasta itseään ”rouva Maoksi”, osallistumasta politiikkaan tai tuomaan itseään esille millään tavalla. Avioliitto solmittiin vuonna 1939.


title: Jiang Qing

text: Jiang synnytti Maolle vuoden sisällä kaksi tytärtä. Hän lopetti näyttelijänuransa ja alkoi tavoitella vaikutusvaltaa poliittisen uran kautta. Hänestä tuli Maon sihteeri, joka oli läsnä kaikissa Maon asunnossa käydyissä poliittisissa neuvotteluissa. Pian Mao alkoi käyttää vaimoaan epävirallisena neuvonantajanaan kaikissa päätöksissään.


title: Jiang Qing

text: Maosta tuli Kiinan johtaja vuonna 1949, ja perhe muutti Kiellettyyn kaupunkiin kuuluneeseen Zhongnanhaihin Pekingiin. Jiang nimitettiin aluksi kommunistisen puolueen propagandaosaston keskuselokuvaviraston johtajaksi. Vuoden kuluttua hänestä tuli kulttuuriministeriön elokuvaviraston jäsen, ja hän toimi elokuvataiteen ohjailuosastolla vuoteen 1954 saakka.


title: Jiang Qing

text: Jiang alkoi osallistua politiikkaan vuodesta 1959 alkaen, kun Mao oli menettänyt asemansa valtionpäämiehenä, vaikka pysyikin puolueen johdossa. Jiang uudisti miehensä käskystä Pekingin oopperan klassisen muodon ja toi siihen vallankumouksellista sanomaa. Jiang nimettiin vuonna 1966 perustetun kulttuurivallankumouksen työryhmän varajohtajaksi, ja ryhmä alkoi valmistella ”suurta proletaarista kulttuurivallankumousta”. Jiangin nauhoitettuja palopuheita esitettiin kaikkialla Kiinassa. Puheissaan ja puhekiertueillaan Jiang yllytti massoja suurmielenosoituksiin sekä Punakaartin nuoria taistelijoita hävittämään kulttuurivallankumouksen viholliset: vanhat ajatukset, kulttuurin, tavat ja tottumukset. Maon ja Jiangin ympärille kehittyi henkilökultti, ja heidän kuviaan oli julisteissa kaikkialla.


title: Jiang Qing

text: Jiang nimitettiin tammikuussa 1967 Kansan vapautusarmeijan kulttuurityön neuvonantajaksi. Vuonna 1969 Maosta tuli Kiinan johtaja rajoittamattomin valtaoikeuksin, ja Jiang nimitettiin kommunistisen puolueen poliittisen toimikunnan jäseneksi. Tässä asemassaan hän oli Kiinan kansantasavallan ja koko kommunistisen maailman mahtavin nainen.


title: Jiang Qing

text: Vuonna 1973 Mao oli jo alkanut vetäytyä politiikasta, ja samalla Jiangin vaikutusvalta oli vähentynyt. Maan johtoon nousivat uudistusmieliset Zhou Enlai ja Deng Xiaoping. Jiang kuului ”neljän koplaan” yhdessä Yao Wenyuanin, Zhang Chunqiaon ja Wang Hongwenin kanssa. Neljän kopla sai Dengin menettämään asemansa, ja Jiang nousi maan hierarkiassa neljännelle sijalle. Maon kuoltua syyskuussa 1976 neljän kopla kuitenkin hävisi valtataistelun, ja ryhmän jäsenet erotettiin puolueesta ja vangittiin lokakuussa 1976. Jiang tuomittiin vuosina 1980–1981 oikeudenkäynnissä levottomuuksien lietsomisesta, sabotaasista ja Maon oppien tahallisesta väärintulkinnasta kuolemaan. Kuolemanrangaistus oli tarkoitus panna täytäntöön kaksi vuotta myöhemmin, jotta Jiang ehtisi katua tekojaan. Hän ei katunut mitään, mutta kuolemanrangaistus muutettiin kuitenkin elinkautiseksi vankeusrangaistukseksi, jotta Jiangista ei tulisi marttyyriä.


title: Jiang Qing

text: Jiang sairasti vankeutensa aikana kurkkusyöpää. Hän kuoli 14. toukokuuta 1991 hirttäytymällä. Kiinalaisen uutistoimisto Xinhuan mukaan hän oli ollut silloin jo yli seitsemän vuotta vapaana.


title: Avogadron vakio

text: Avogadron vakio eli Avogadron luku (N) kertoo moolissa olevien hiukkasten lukumäärän. Avogadron vakio on noin 6,022 · 10 hiukkasta moolia kohden. Hiukkaset voivat olla esimerkiksi atomeita, molekyylejä tai ioneja.


title: Avogadron vakio

text: Avogadron vakio on määritelmän mukaan atomien lukumäärä 12 grammassa hiili-12-alkuainetta. Hiili-12 valittiin määritelmään aikoinaan siksi, että sen atomipaino voitiin mitata erityisen tarkasti.


title: Avogadron vakio

text: Avogadron vakion tarkkaa arvoa ei tiedetä, sillä nykyisellä tekniikalla ei voida laskea atomien täsmällistä lukumäärää 12 grammassa hiili-12:ta. Tiedejärjestö CODATA ilmoittaa vuoden 2010 suosituksissaan Avogadron vakion arvoksi


title: Avogadron vakio

text: Avogadron vakio muodostaa yhteyden massan (grammoissa) ja atomimassayksikön ("u") välille:


title: Avogadron vakio

text: Esimerkiksi raudan atomimassa on noin 55,85 u. Avogadron vakion ilmoittama määrä eli mooli rauta-atomeja painaa siten 55,85 grammaa.


title: Avogadron vakio

text: Avogadron vakiolla voidaan muuttaa atomimitan luonnonvakiot moolisiksi luonnonvakioiksi:


title: Avogadron vakio

text: Avogadron vakio on nimetty 1800-luvun alkupuolella eläneen italialaisen tiedemiehen Amedeo Avogadron mukaan. Ensimmäisenä luvun nimesi ilmeisesti Jean Baptiste Perrin. Hän kutsui sitä Avogadron vakioksi.


title: Avogadron vakio

text: Avogadron vakion arvon laski ensimmäisenä Joseph Loschmidt vuonna 1865 käyttäen kineettistä kaasuteoriaa. Saksankielisissä maissa Avogadron vakiota kutsutaankin joskus "Loschmidtin luvuksi".


title: Plutarkhos

text: Plutarkhos (, noin 45 Khaironeia – noin 125) oli antiikin kreikkalainen keskiplatonilainen filosofi ja elämäkertakirjailija. Plutarkhos opiskeli Ateenassa. Hän vieraili myös Roomassa, missä hän piti luentoja.


title: Plutarkhos

text: Plutarkhos tutustui keisari Trajanukseen, ja keisari Hadrianus nimitti hänet Achaean provinssin prokuraattoriksi.


title: Plutarkhos

text: Plutarkhoksen teokset jaetaan yleensä kahteen ryhmään: elämäkerrat ("Vitae") ja muut kirjoitukset, kuten filosofiaa käsittelevät tekstit.


title: Plutarkhos

text:
Plutarkhoksen kuuluisin teos on sarja elämäkertoja, joka tunnetaan nimellä "Kuuluisien miesten elämäkertoja" (Bioi parallēloi, noin 80–120). Elämäkerrat on kirjoitettu pareittain, ja niissä verrataan aina yhtä roomalaista ja kreikkalaista henkilöä keskenään. Esimerkiksi Julius Caesar ja Aleksanteri Suuri on yhdistetty tällaiseksi pariksi.
Muut Plutarkhokselta säilyneet teokset on koottu kokoelmaan nimeltä "Moralia". Kokoelmaan kuuluu muun muassa kirjoitus "Lihansyönnistä", joka on vanhin säilynyt antiikin teksti, jossa lihansyönnin oikeutus kyseenalaistetaan järkiperäisin perustein.


title: Plutarkhos

text: Monet historioitsijat, muun muassa saksalainen Gerhard Prause, ovat luonnehtineet Plutarkhosta ”ankaraksi moralistiksi”.


title: Santiago de Compostela

text: Santiago de Compostela on Galician itsehallintoalueen pääkaupunki A Coruñan maakunnassa Espanjan luoteisosassa. Santiago de Compostelan vanha kaupunki ja pyhiinvaellusreitti kuuluvat Unescon maailmanperintöluetteloon.


title: Santiago de Compostela

text: Santiago de Compostelan asukasluku oli 95 966 vuonna 2016.


title: Santiago de Compostela

text: Apostoli Jaakob vanhemman hauta Santiago de Compostelassa Euroopan läntisimmässä osassa on ollut jo tuhannen vuoden ajan Euroopan tärkeimpiä pyhiinvaelluskohteita, ja sinne johtavat Pyhän Jaakobin pyhiinvaellusreitit saattavat olla jopa 1600 kilometriä pitkiä. Kuuluisin näistä on niin sanottu "ranskalainen tie" (esp. Camino Francés), joka alkaa Pyreneiden vuoristossa sijaitsevasta ranskalaisesta Saint-Jean-Pied-de-Portin kylästä ja kulkee ensin Espanjan puolelle Roncevaux'n kylään ja sieltä Pohjois-Espanjan läpi Santiago de Compostelaan. Reitin pituus on 769 kilometriä ja se kulkee muun muassa Pamplonan, Logroñon, Burgosin ja Leónin kaupunkien kautta.


title: Santiago de Compostela

text: Kaupungissa on pyhiinvaelluksesta ja sen historiasta kertova museo Museo das Peregrinacións.


title: Santiago de Compostela

text: Santiago de Compostelan katedraalin paikalla on ollut kirkollista toimintaa 800-luvun alusta. Nykyisen katedraalin rakennustyöt aloitettiin vuonna 1075, ja ne jatkuivat jaksoittain vuoteen 1211 saakka


title: Santiago de Compostela

text: Katedraali edustaa vahvasti romaanista arkkitehtuuria. Sen pilarit ovat perusmuodoltaan neliöitä, ja niiden sivuissa on kiinni neljä puolipylvästä. Pylväät kannattavat tynnyriholvia sekä jakavat tilan osiin. Keskikäytävän puoleisin puolipylväs kohoaa koko käytävän korkuiseksi kannattelemaan holvikattoa. Sivuikkunat toimivat epäsuorana valonlähteenä.


title: Hermann Staudinger

text: Hermann Staudinger (23. maaliskuuta 1881 Worms, Saksa – 8. syyskuuta 1965 Freiburg im Briesgau, Länsi-Saksa) oli kemisti. Hän oli makromolekyylikemian perustaja ja kehittäjä.


title: Hermann Staudinger

text: Jo 1800-luvulla oli todettu, että eräistä orgaanisista yhdisteistä voi tietyissä olosuhteissa muodostua tervamaisia, liukenemattomia aineita. Näiden aineiden kemiallista rakennetta ei kuitenkaan tunnettu, ennen kuin Staudinger 1930-luvulla osoitti niiden samoin kuin luonnonkuminkin muodostuvan erittäin pitkistä ketjumaisista molekyyleistä. Staudingerin tutkimukset vaikuttivat osaltaan siihen, että näitä aineita voitiin käyttää muovien raaka-aineina.


title: Hermann Staudinger

text: Vuonna 1953 Staudinger sai Nobelin kemianpalkinnon ""for his discoveries in the field of macromolecular chemistry"" ("löydöistään makromolekyylikemian saralla").


title: Oberkommando der Wehrmacht

text: Oberkommando der Wehrmacht eli OKW (”Wehrmachtin pääesikunta”) oli Saksan asevoimien ylin johto toisen maailmansodan aikana. Se muodostettiin vuonna 1938 korvaamaan Reichswehrministerium ja hajotettiin vuonna 1946 yhdessä Wehrmachtin kanssa. OKW johti maavoimia (), ilmavoimia () sekä laivastoa (), sekä koordinoi niiden yhteistoimintaa ja toimi yleisenä sotilasasioiden toimistona.


title: Oberkommando der Wehrmacht

text: Kesäkuussa 1938 Oberkommando der Wehrmacht muodostui seuraavista osastoista:WFA korvasi aikaisemman "Wehrmachtsamt" (Sotaministeriö), joka oli ollut toiminnassa vuosien 1935 ja 1938 välillä. Wilhelm Keitel oli johtanut Wehrmachtsamtia ja Adolf Hitler ylensikin hänet OKW:n johtoon tittelillä "Chef OKW", eli OKW:n johtaja. Keitel nimitti WFA:n johtajaksi Max von Viebahnin, joka kuitenkin poistettiin asemastaan kahden kuukauden kuluttua. Myöhemmin Alfred Jodl, WFA/L:n johtaja, ylennettiin WFA:n johtajaksi ja hänen tilalleen nousi Walther Warlimont.


title: Oberkommando der Wehrmacht

text: Elokuussa 1940 WFA:n nimi muutettiin "Wehrmachführungsstabiksi" (Wfst). Joulukuussa 1941 suoritettiin lisää muutoksia ja "Abteilung Landesverteidiführungsamnt" (WFA/L) liitettiin pysyvästi osaksi Wfst:tä. Muutokset olivat kuitenkin pääasiassa kosmeettisia, sillä henkilökunta pysyi enimmäkseen samana ja entisissä tehtävissään.


title: Oberkommando der Wehrmacht

text: Edellä kuvailtu mekanismi ohjasi Saksan asevoimia sodan aikana. OKW:stä oli aina läsnä päivittäisissä tilannekatsauksissa ("Lagevortrag") Jodl, Keitel sekä Wehrmachtin adjutanttina toiminut upseeri. Näissä kokouksissa WFA/L:n valmistamat tilanneraportit esiteltiin Hitlerille ja keskustelun jälkeen Hitler antoi seuraavat toimintakäskyt. Jodl toimitti Hitlerin käskyt minuuttien sisällä WFA/L:lle, joka muodosti niistä uudet komennot ja toimitti ne oikeille viranomaisille.


title: Oberkommando der Wehrmacht

text: Nürnbergin oikeudenkäynnissä OKW:ta syytettiin rikollisjärjestöksi, mutta syytteet hylättiin. Keitel ja Jodl kuitenkin tuomittiin kuolemaan hirttämällä.


title: Polttokenno

text: Polttokennot ovat sähkökemiallisia laitteita, joihin syötetään reaktioaineita laitteen ulkopuolelta ja näin voidaan tuottaa sähköä pitkäaikaisesti. Ne korvaavat yleensä akkuja, joilla kaikki reaktioaineet ovat kotelon sisällä. Polttokennoa voidaan pitää myös sähkögeneraattorin korvaajana, mikäli polttoaineena käytetään primääriä polttoainetta. Lämpövoimakoneen maksimihyötysuhteen määräävä Carnot'n prosessi ei koske polttokennoa, joten sen sähköhyötysuhde on huomattavasti esimerkiksi dieselgeneraattoria korkeampi. Matalalämpöisten polttokennojen ongelmana on hapetusreaktioiden hitaus, mitä yritetään nopeuttaa katalyyteillä, kuten platinalla. Kallis platina pyritään vaihtamaan halvemmiksi nanomittakaavaisiksi katalyyteiksi. Korkealämpöiset polttokennot eivät välttämättä tarvitse katalyyttia tai niissä voidaan käyttää edullisia katalyyttejä, mutta termodynaaminen tehokkuus laskee lämpötilan noustessa.


title: Polttokenno

text: Polttokennon toimintaperiaatteen keksi saksalainen Christian Friedrich Schönbein vuonna 1838, ja se julkaistiin ”Philosophical Magazine”-lehdessä vuonna 1839. Myös englantilainen Sir William Grove julkaisi vuonna 1839 ”Philosophical Magazine”-lehdessä polttokennon toimintaperiaatteen. Grove julkisti yksityiskohtaisen kuvauksen polttokennosta vuonna 1842, minkä vuoksi häntä pidetään modernin polttokennon isänä. Ensimmäisen käytännöllisen polttokennon rakensi insinööri Francis Thomas Bacon vuonna 1959. NASA käytti Apollo-kuulennoilla polttokennoja miehitetyissä avaruusaluksissa. Sen jälkeen polttokenno vaikutti poistuvan energiatuotannon teknologioista. Uusi nousu alkoi 1990-luvun jälkipuolella. 2000-luvulla näkemys on, että polttokennojen käyttömahdollisuudet ovat laajat - matkapuhelimista ja autoista aina sähkön ja lämmöntuottoon asuinrakennuksille tai esim. laivoille. Polttokennojen laajan käytön esteenä ovat niiden kehitys- ja tuotantokustannukset sekä polttokennoissa käytettävien polttoaineiden jakeluverkkojen puuttuminen.


title: Polttokenno

text: Polttokennot voidaan luokitella polttoaineen tai elektrolyytin mukaan. Polttokennot voivat toimia muun muassa vedyllä, ammoniakilla, hiilellä, hiilimonoksidilla, metanolilla, etanolilla, propaanilla, butaanilla, maakaasulla, dieselillä, alumiinilla, magnesiumilla ja sinkillä.


title: Polttokenno

text: Vedyllä toimivista polttokennoista vapautuu sähköenergian lisäksi lämpöä ja puhdasta vettä. Koska vetyä ei esiinny maapallolla vapaana, se on aina irroitettava jostakin molekyylistä. Vety on sekundäärinen energian lähde.


title: Polttokenno

text: Vetyä on hankala varastoida, koska sen kiehumispiste on hyvin alhainen (-252,87 °C), eli sitä on käytännössä säilytettävä paineastiassa. Vety myös reagoi herkästi hapen ja halogeenien kanssa, ja esimerkiksi säiliöstään vuotanut vetykaasu voi räjähtää pienestäkin kipinästä.


title: Polttokenno

text: Hiilivedyistä vety saadaan erotettua reformoinnilla, jolloin sivutuotteena syntyvä hiilimonoksidi voi huonontaa matalalämpöisten polttokennojen platinakatalysaattorin toimintaa. Esimerkiksi kiinteäoksidipolttokenno käyttää myös hiilimonoksidia polttoaineenaan.


title: Polttokenno

text: Polttokennon ja sähkömoottorin yhdistelmällä saavutetaan ottomoottoria parempi hyötysuhde vaikka polttoaineen hiili jäisikin hyväksikäyttämättä. Vetypolttokennojen sähköinen hyötysuhde on yleensä noin 50 %, mutta kokonaishyötysuhde on nostettavissa yli 90 % mikäli polttokennon käytössä syntyvä lämpö hyödynnetään. Merkittävin ero perinteiseen akkuun on polttokennon helppo ja nopea lataus, sekä mahdollisesti pidempi toiminta-aika tasaisella virransyötöllä.


title: Polttokenno

text: Melko varhaisessa kehitysvaiheessa olevat hiilipolttokennot ovat primäärisiä energian tuottajia. Entropiamuutos hiilen ja hiilidioksidin välillä on vähäinen, joten periaatteessa lähes kaikki kennossa vapautuva energia voidaan muuntaa sähköksi. Käytännössä päästään vain 80 %:n hyötysuhteeseen ja hiilivedyillä yhteiskäytössä vetypolttokennon kanssa 70 %:n hyötysuhteeseen.


title: Polttokenno

text:
Metalli-ilmapolttokennoissa hapettuvana materiaalina käytetään vaihdettavaa metallianodia, kuten sinkkiä.
Polttokennojen käyttö sähköntuottimina erilaisiin liikkuviin sovelluksiin on lisääntymässä niiden erittäin suuren energiatiheyden takia (450 Wh/kg - 700 Wh/kg), joka on jopa viisi kertaa enemmän kuin akkuteknologialla on saavutettavissa.
Korkea hinta ja tarvittavan infrastruktuurin puute rajoittaa yleistymistä.
On esitetty arvioita että 80-kW auton polttokennon kustannukset US 67 $/kW olisivat saavutettavissa 100 000 auton vuosittaisella valmistuksella.


title: Merenptah

text: Merenptah oli Egyptiä 19. dynastian aikaan vuosina 1213–1203 eaa. hallinnut faarao.


title: Merenptah

text: Merenptahin isä on hänen edeltäjänsä Ramses II ja hänen äitinsä kuningatar Isetnofret. Takhat ja Isetnofret olivat hänen päävaimojaan. Merenptahilla oli ainakin yksi poika, Seti-Merenptah, josta tuli hänen seuraajansa Seti II. Ramseksen kuoltua Merenptah oli vanhin hänen elossa olevista pojistaan ja nousi valtaistuimelle noin 60-vuotiaana. Merenptahista ei ole juuri merkintöjä ennen Ramses II:n 44. hallitusvuotta, jolloin hänestä tehtiin armeijan komentaja. Hänen oletetaan nousseen perijän asemaan Ramseksen 55. hallitusvuonna, jolloin hän täytti 48 vuotta. On hyvin todennäköistä, että tässä vaiheessa Merenptah otti hallinnolliset tehtävät vastuulleen Ramseksen korkean iän (noin 80 vuotta) takia.


title: Merenptah

text: Merenptahin hallituskauden aikana Egyptiä uhkasivat monet vaarat. Syyriassa puhkesi kapina, jonka Merenptah kuitenkin onnistui nopealla iskulla kukistamaan. Myös libyalaiset ja merikansat yrittivät murtaa Egyptin rajoja Niilin suistossa, mutta Merenptah vei joukkonsa nopeasti paikalle ja torjui hyökkäyksen. Voitto vaati Egyptiltä noin 8 000 kaatunutta. Voiton muistoksi pystytetyssä kivessä eli Merenptahin steelassa mainitaan voitettujen heimojen nimessä ensimmäisen kerran nimi Israel. Nopean voiton jälkeen Merenptah ehti kukistaa Nubiassa alkamaisillaan olevan kapinan. Sotilaallisesta menestyksestään huolimatta Merenptah pyrki ylläpitämään Ramses II:n luomaa rauhaa heettiläisten kanssa. Hän jopa lähetti heeteille viljaa heidän kärsiessään katovuodesta.


title: Merenptah

text: Merenptah siirsi hallinnollisen pääkaupunkinsa Pi-Ramseksesta takaisin Memfikseen, jonne hän rakensi palatsinsa Ptahin temppelin viereen. Hautatemppelinsä hän rakensi Theban länsirannalle Memnonin kolossien taakse, johon käytetystä rakennusmateriaalista suurin osa oli varastettu Amenhotep III:n hautatemppelistä. Lisäksi hän rakensi temppeleitä ja pyhäkköjä mm. Abydokseen ja Denderaan.


title: Merenptah

text: Merenptah on muiden Uuden valtakunnan kuninkaiden tapaan haudattu Kuninkaiden laaksoon (hauta KV8). Hänen muumionsa löydettiin 1898 muumiokätköstä. Haudasta löytyi kappaleita kahdesta ulommasta kivisestä sarkofagista, jotka ovat edelleen hautakammiossa. Sisin sarkofagi siirrettiin Tanikseen faarao Psusennes I:n hautausta varten, ja se on nykyään Kairon museossa.


title: Teologi

text: Teologi () tarkoittaa sananmukaisesti ”sitä, joka ymmärtää Jumalan”. Varhaiskirkossa sana teologi olikin paljolti tässä käytössä. Nykyään sillä tarkoitetaan usein ainoastaan akateemista oppiarvoa.


title: Teologi

text: Akateemisena oppiarvona teologi tarkoittaa teologian maisterin tutkinnon suorittanutta henkilöä.


title: Teologi

text: Erityisesti ortodoksisessa kirkossa ”teologi” on käytössä myös merkittävien kirkon opettajien arvonimenä. Tässä käytössä se on sangen harvinainen, sillä ainoastaan kolmen henkilön on katsottu sen ansaitsevan:


title: Mensa

text: Mensa on kansainvälinen järjestö, jonka toiminnan tarkoituksena on sen oman ilmoituksen mukaan "älykkyyden tunnistaminen ja kehittäminen ihmisyyden hyväksi, älykkyystutkimuksen tukeminen sekä älyllisen ja sosiaalisen ympäristön tarjoaminen jäsenilleen". Mensaan voi liittyä henkilö, joka saavuttaa järjestön hyväksymässä älykkyystestissä paremman tuloksen kuin 98 % väestöstä. Kun keskihajontana käytetään arvoa 15, on pistemäärän raja-arvona 130. Suomen Mensan käyttämän testin erottelukyvyn vuoksi sen käyttämä raja-arvo on kuitenkin 131.


title: Mensa

text: Mensan perustivat vuonna 1946 Englannissa australialainen juristi Roland Berrill ja englantilainen tieteilijä sekä juristi Lancelot Ware. Heidän ajatuksenaan oli perustaa älykkäiden ihmisten yhdistys, jonka ainoana liittymisehtona olisi korkea älykkyysosamäärä. Yhdistyksen toiminnan tarkoituksena olisi kehittää rauhanomaisia ratkaisuja maailman ongelmiin.


title: Mensa

text: Yhdistyksen nimi tulee latinan mieltä merkitsevästä sanasta "mens" tai pöytää merkitsevästä sanasta "mensa". Tällä viitattaisiin siihen, että Mensassa kaikki ovat "saman pyöreän pöydän" ympärillä samanarvoisia sukupuoleen, rotuun ja sosiaaliseen asemaan katsomatta. Mensa järjestönä ei ota kantaa yhteiskunnallisiin, poliittisiin tai uskonnollisiin asioihin.


title: Mensa

text: Kansainvälisellä Mensalla on kansallisia järjestöjä yli 40 maassa ja jäseniä noin sadassa. Yhdistyksellä on koko maailmassa noin 100 000 jäsentä.


title: Mensa

text: Suomen Mensa perustettiin joulukuussa 1966, ja 40-vuotisjuhlavuonnaan 2006 siinä oli jäseniä yli 2 000. Suomen Mensa ry on riippumaton aatteellinen yhdistys. Perustamisestaan lähtien yhdistys on toiminut aktiivisesti, ja sen jäsenmäärä on jatkuvasti kasvanut. Jäsenistä noin kolmasosa asuu Helsingin paikallisosaston vaikutusalueella. Suomen Mensa on väkilukuun suhteutettuna suurin koko maailmassa. Jäsenistä on naisia 1/3 (sama osuus kuin on testiin tulijoista). Jäsenten ikäjakauma on välillä 16–75 vuotta ja eniten on 25–30-vuotiaita. Tuomas Enbuske, Katariina Souri ja Mikael Junger ovat tunnettuja Suomen Mensan jäseniä.


title: Mensa

text: Mensa järjestää säännöllisesti älykkyydentestaustilaisuuksia. Suomessa käytetyt testit ovat kulttuuririippumattomia kuviopäättelytehtäviä, ja arvion älykkyydestä tekee aina laillistettu psykologi. Älykkyyden mittaamisella on myös tarkoitus antaa ihmisille tietoa omasta persoonallisuudestaan. Näiden lisäksi Mensa järjestää jonkin verran muita yleisötapahtumia, esimerkiksi Älypää-kilpailun yhteistyössä City-lehden kanssa ja juhlavuonna 2006 järjestetiin mensalaisten taidenäyttely oheistapahtumineen.


title: Mensa

text: Jäsenilleen Mensa tarjoaa keskustelu- ja harrastusseuraa sekä tapahtumien että nettikeskustelun muodossa. Puolitosissaan Mensaa on verrattu myös vertaistukiryhmään.


title: Mensa

text: Mensan toiminta keskittyy paljolti paikallisosastoihin, joita on yhteensä 17. Maantieteellisesti paikallisosastot kattavat koko maan. Mensanuorilla on oma osastonsa, joka kattaa koko Suomen. Paikallisosastojen toiminta vaihtelee hauskanpidosta ja peli-illoista yritysvierailuihin tai vakavampiin keskustelutilaisuuksiin. Paikallistoiminta on hyvin jäsenlähtöistä. Mensassa toimii myös paljon harrasteryhmiä eli SIGejä (Special Interest Group), kuten Kulttuuri-SIG, Musiikki-SIG, Golf-SIG, Sportti-SIG ja Pokeri-SIG.


title: Mensa

text: Suomen Mensa jakaa vuosittain Mensa-palkinnon henkilölle tai yhteisölle, joka on merkittävästi edistänyt esimerkiksi lahjakkuuden ja älykkyyden tunnistamista, käyttöä ja koulutusta.


title: Seminaarinmäen mieslaulajat

text: Seminaarinmäen mieslaulajat, lempinimeltään "Semmarit", on Jyväskylässä toimiva vuonna 1989 perustettu mieskuoro.


title: Seminaarinmäen mieslaulajat

text: Ryhmän musiikki ei ole tavanomaista mieskuorolaulua, vaan rikkoo tarkoituksellisesti kuoromusiikin rajoja, joten sitä on varsin vaikea sijoittaa mihinkään tiettyyn musiikkityyliin. Musiikki juontaa kuitenkin juurensa rockista ja popista. Kappaleet ovat itse tehtyjä ja syntyvät koko kuoron yhteistyönä. Niissä ei enimmäkseen ole instrumentaalista säestystä, vaan säestys syntyy kuorolaisten omista äänistä. Yksittäisiä soittimia käytetään joissakin kappaleissa tehokeinona. Semmareiden käyttämiin soittimiin lukeutuu perinteisten kitaran ja pianon lisäksi muun muassa kazoo, djembe, didgeridoo, säkkipilli, vedellä täytetyistä olutpulloista rakennettu pan-huilu, kainalopierut, vessan ovi ja sepalus.


title: Seminaarinmäen mieslaulajat

text: Seminaarinmäen mieslaulajien esiintymiset ovat yhtä poikkeuksellisia kuin kuoron musiikkikin. Jokainen Semmareiden konsertti on tarkasti suunniteltu yhdistelmä valolla ja savulla aikaansaatavia efektejä, usein huumoripitoista juontoa ja koreografiaa, sekä tietysti musiikkia. Kuorolla on langattomien mikrofonien järjestelmä, niin kutsutut headsetit, joka mahdollistaa draamallisten elementtien käytön ja vapaan liikkumisen ympäri lavaa. Kuorolaisten perusvaatetus on musta puku, mutta poikkeuksellista pukeutumistakin, esimerkiksi vihreitä trikoita, saatetaan käyttää antamaan tehoa show’lle. Jäsenet ovat tavallisia työssäkäyviä miehiä joille kuoro on harrastus, joten kuoro ei esiinny kovin usein. Suurin osa esiintymisistä tapahtuu kesäisin, sekä kiertueilla, joita järjestetään pari kertaa vuodessa. Semmarit on tehnyt kiertueita ja keikkoja myös ulkomailla, esimerkiksi Virossa, Ruotsissa, Saksassa, Sveitsissä, Portugalissa,Yhdysvalloissa, Kanadassa ja Kiinassa.


title: Seminaarinmäen mieslaulajat

text:
Semmareiden kokoonpano on seuraava:
Kuoroon kuuluu siis 18 jäsentä.
Semmarit crew: miksaaja Risto Ronkainen, kuljetus Timo Ilmonen, lavatekniikka Tuomas Käppi.


title: Ensimmäinen vuosisata eaa.

text: Nykyisen länsimaisen ajanlaskun mukainen ensimmäinen vuosisata eaa. tarkoittaa vuosia 100 eaa. – 1 eaa.


title: 100-luku eaa.

text: 100-luku eaa. oli vuosisata, johon kuuluivat vuodet 199–100 eaa.


title: 200-luku eaa.

text: 200-luku eaa. oli vuosisata, johon kuuluivat vuodet 299–200 eaa.


title: 200-luku eaa.

text: Kaksi ensimmäistä puunilaissotaa Rooman ja Karthagon välillä:


title: 300-luku eaa.

text:
300-luku eaa. oli vuosisata, johon kuuluivat vuodet 399–300 eaa.
300-luku eaa. muodosti yhdessä 400-luvun eaa. kanssa antiikin Kreikan klassisen kauden, jota on pidetty kreikkalaisen kulttuurin kultakautena. Etupäässä Ateenassa vaikuttivat filosofit Platon ja Aristoteles.


title: 300-luku eaa.

text: Vuonna 371 eaa. Theba riisti Spartalta sen valta-aseman Kreikassa. Theban hegemoniaa kesti vuoteen 362 eaa. asti. Vuosisadan puolivälissä Makedonia nousi Filippos II:n (359 eaa. – 336 eaa.) aikana suurvallaksi, joka sai valtaansa antiikin Kreikan kaupunkivaltiot ja muut Makedonian lähialueet. Filippoksen poika Aleksanteri Suuri (336 eaa. – 323 eaa.) jatkoi isänsä aloittamaa työtä valtaamalla Persian. Aleksanterin sotaretket ulottuivat aina Intiaan asti.


title: 300-luku eaa.

text: Aleksanteri Suuren kuoltua hänen seuraajansa, niin sanotut diadokit, jakoivat hänen valtakuntansa. Syntyi muun muassa seleukidien hallitsema Persia ja Ptolemaiosten Egypti. Kummatkin valtakunnat säilyivät aina ensimmäiselle vuosisadalle asti jolloin Rooman valtakunta valtasi ne.


title: 300-luku eaa.

text: Sisiliassa Syrakusan tyranni Dionysios I hyökkäsi karthagolaisia vastaan vuonna 398 eaa. Karthagolainen kenraali Himilko teki vastahyökkäyksen ja alkoi piirittää Syrakusaa vuonna 397 eaa., mutta epäonnistui. Syrakusalaiset ja karthagolaiset kamppailivat Sisilian herruudesta 340 eaa. asti jolloin syrakusalaiset olivat saaneet miltei koko saaren haltuunsa. Vuonna 311 eaa. Syrakusan tyranni Agathokles kukisti viimeisetkin karthagolaiset. Karthagolainen Hamilkar hyökkäsi Sisiliaan ja alkoi piirittää Syrakusaa. Agathokles lähetti armeijan Karthagoa vastaan ja sai näin aikaiseksi rauhansopimuksen. Agathokles julisti itsensä Sisilian kuninkaaksi vuonna 304 eaa.


title: 300-luku eaa.

text: Vuosisadan alussa gallialaiset hyökkäsivät Roomaa vastaan ja Brennuksen johdolla valtasivat ja tuhosivat Rooman. Myöhemmin roomalaiset torjuivat gallialaisten uudet hyökkäykset. Vuosisadan puolivälin aikana Rooman tasavalta kukisti lähialueidensa asukkaat. Vuosina 343 eaa. – 338 eaa. Rooma kukisti Latiumin latinalaiset kaupungit. Gallialaisia ja latinalaisia vastaan käytyjen sotien jälkeisen sekasorron jälkeen päätettiin että yksi kahdesta konsulista tulisi tästedes olemaan plebeiji. Roomalaiset kukistivat myös samnilaiset samnilaissodissa joita käytiin vuosina 343 eaa. – 290 eaa.


title: 300-luku eaa.

text: 300-luvulla roomalaiset rakensivat myös ensimmäisen akveduktinsa. Censori Appius Claudius Caecus antoi rakennuttaa 16,4 km pitkän Aqua Appian vuonna 312 eaa. Akvedukti kuljetti Roomaan päivässä 73 000 m vettä. Samana vuonna valmistui myös Rooman tärkein tie Via Appia, jonka perimmäinen tarkoitus oli taata Rooman armeijoille mahdollisuus nopeaan siirtymiseen vasta valloitetuilla alueilla.


title: 300-luku eaa.

text: Keltit saapuivat Irlantiin 300-luvulla eaa.


title: 300-luku eaa.

text: Jyllatilaisesta suosta löydetty Tollundin mies hukkui radiohiiliajoituksen mukaan noin vuonna 350 eaa. Skandinaviassa aikakautta 500–0 eaa. kutsutaan esiroomalaiseksi rautakaudeksi.


title: 300-luku eaa.

text: 300-luvun eaa. alku oli Persialle vakauden aikaa. Artakserkses II hallitsi 45 vuoden ajan (404 eaa. – 358 eaa.). Vuonna 358 eaa. kuninkaaksi nousi Artakserkses III jonka aikana persialaiset jälleen valtasivat Egyptin joka oli ollut itsenäinen vuodesta 402 eaa. asti. Artakserkses III salamurhattiin vuonna 338 eaa., ja sekasortoisen kauden jälkeen kuninkaaksi nousi Dareios III vuonna 336 eaa.


title: 300-luku eaa.

text: Vuonna 334 eaa. Aleksanteri Suuri hyökkäsi Persiaa vastaan ja kukisti Dareioksen Issoksen ja Gaugamelan taisteluissa. Dareios kuoli vuonna 330 eaa. minkä jälkeen Aleksanteri Suuresta tuli Persian uusi kuningas. Aleksanterin kuoleman jälkeen vuonna 323 eaa. hänen valtakuntansa jaettiin ns. diadokkien kesken. Aleksanterin sotapäällikkö Seleukos I sai lopulta Persian haltuunsa ja julistautui kuninkaaksi vuonna 305 eaa. Seleukidien hallitsijasuku hallitsi Persiaa aina parthialaisten valloitukseen saakka.


title: 300-luku eaa.

text: Egypti riistäytyi Persian hallinnasta vuonna 402 eaa. jolloin Amyrtaios kapinoi ja julistautui faaraoksi. Amyrtaioksen perustama 28. dynastia hallitsi vuoteen 398 eaa., jolloin Nefaarud I syrjäytti hänet ja perusti 29. dynastian. Vuonna 380 eaa. Nektanebo I puolestaan syrjäytti Nefaarudin ja perusti 30. dynastian. Vuonna 343 eaa. Persian kuningas Artakserkses III valtasi Egyptin ja lopetti sen itsenäisyyden. Tämä niin sanottu toinen persialaiskausi jatkui vuoteen 332 eaa. asti kun Aleksanteri Suuri valtasi Egyptin. Hänen kuolemansa jälkeen Egyptin käskynhaltijaksi tuli Ptolemaios I, joka julisti itsensä kuninkaaksi ja faaraoksi. Ptolemaioksen hallitsijasuku hallitsi Egyptiä aina vuoteen 30 eaa. asti.


title: 300-luku eaa.

text: Kiinassa oli meneillään Taistelevat läänitysvaltiot -kausi, jonka katsotaan alkaneen vuonna 475 eaa. 300-luvulla eaa. Zhou-dynastian kuninkaat olivat vain keulakuvia ja todellinen valta oli läänitysvaltioiden johtajilla.


title: 300-luku eaa.

text: Chandragupta Maurya perusti niin sanotun Mauryan imperiumin vuonna 321 eaa. Maurya valtasi takaisin Intian luoteisosat, jotka Aleksanteri Suuri oli vallannut. Persian hallitsija Seleukos I hyökkäsi Mauryaa vastaan, mutta vuonna 303 eaa. saatiin aikaiseksi rauhansopimus jonka mukaan Maurya sai Induksen varrella olleet maat.


title: 400-luku eaa.

text: 400-luku eaa. oli vuosisata, johon kuuluivat vuodet 499–400 eaa.


title: 500-luku eaa.

text: 500-luku eaa. oli vuosisata, johon kuuluivat vuodet 599–500 eaa.


title: 600-luku eaa.

text: 600-luku eaa. oli vuosisata, johon kuuluivat vuodet 699–600 eaa.


title: Suomalais-permiläinen sanasto

text: Tämä sivu sisältää sanarinnastuksia suomen, saamen ja näiden Volgan alueella puhuttujen sukukielten välillä (permiläiset kielet, marin kieli ja mordvalaiset kielet). Nämä osoittavat omalta osaltaan kielten välistä sukulaisuutta, ja niiden on perinteisesti katsottu edelleen osoittavan näiden kielten olevan toisilleen läheisempää sukua kuin ugrilaisille ja samojedikielille. Tämä oletettu kieliryhmä tunnetaan nimellä suomalais-permiläiset kielet, ja sen sisältä on usein edelleen eroteltu pienempiä ryhmiä, kuten suomalais-volgalaiset kielet. Nämä hypoteesit on kuitenkin nyttemmin kyseenalaistettu.


title: Suomalais-permiläinen sanasto

text: Udmurtin ja komin sanoissa ı vastaa laveaa keskivokaalia, ë vastaa pyöreää keskivokaalia. Perinteisessä litteraatiossa vastaavat merkit olisivat "i̮" ja "e̮".


title: Suomalais-permiläinen sanasto

text: Sanoilla on sama merkitys kuin suomen sanalla, ellei muuta ole esitetty.


title: Suomalais-permiläinen sanasto

text: Lukuisilla suomen kielen sanoilla on vastineita sekä permiläisissä että useimmissa maantieteellisesti läheisemmissä sukukielissä. Perinteisen mallin mukaan näiden on oletettu palautuvan erilliseen suomalais-permiläiseen kantakieleen. Yritykset rekonstruoida tätä kieltä ovat kuitenkin osoittautuneet äänne- ja muoto-opiltaan miltei identtisiksi uralilaisen kantakielen kanssa, joten monet näistä sanoista voivat olla vain myöhemmin kadonneet suomen itäisimmistä sukukielistä. Osa voi myös olla kulkusanoja, jotka ovat levinneet kieliin vasta ko. kieliryhmien jo alustavasti erottua toisistaan.


title: Suomalais-permiläinen sanasto

text: Tunnetaan myös eräitä suomea, permiläiskieliä ja mahdollisesti saamea yhdistäviä sanueita, joilla ei ole vastineita mordvassa tai marissa. Tällaiset sanueet — mikäli niiden oletetaan olevan yhteistä perintöä — joudutaan tulkitsemaan sanoiksi, jotka ovat myöhemmin kadonneet viimeksimainituista kielistä.


title: Fahrenheit 451

text: Fahrenheit 451 on vuonna 1953 ilmestynyt Ray Bradburyn kirjoittama romaani. Kirja on saanut nimensä paperin syttymispisteestä, jonka Bradbury kuuli olevan 451 astetta Fahrenheit-asteikolla eli noin 233 celsiusastetta.


title: Fahrenheit 451

text: Teos on tulevaisuusskenaario, dystopia ydinsodasta. Kirjan mukaan tulevaisuuden Yhdysvalloissa hallitsijat kontrolloivat kansaa tylsyttämällä ihmisten mielet äärimmilleen viedyn roskaviihteen avulla. Jotta ihmiset eivät saisi mielelleen virikkeitä, kaikki kirjallisuus on kiellettyä. Kirjan päähenkilö on palomies Guy Montag. Palomiesten tehtävänä ei kuitenkaan ole sammuttaa tulipaloja, vaan sytyttää niitä: löydetyt kirjat poltetaan, kuten myös kirjojen omistajan talo. Montag ryhtyy kuitenkin ajattelemaan asioita uudestaan, kyseenalaistaa vallitsevan järjestelmän ja joutuu lopulta vaikeuksiin.


title: Fahrenheit 451

text: Vuonna 2002 antamassaan haastattelussa Bradbury kertoi pitävänsä "Fahrenheit 451:tä" ainoana todellisena "science-fiction"-kirjanaan ja muita kirjojaan fantasiana: ”Kirja perustuu tosiasioihin ja toisaalta myös vihaani niitä ihmisiä kohtaan, jotka polttavat kirjoja.”


title: Fahrenheit 451

text: On ehdotettu, että käyttöön otettaisiin kirjan mukaan nimetty HTTP-virhekoodi HTTP 451, jota näytettäisiin internetsivuilla, jotka eivät lakisyistä ole saatavilla. Tällaisia syitä olisivat esimerkiksi kansallisen turvallisuuden uhkaaminen, tekijänoikeus- ja yksityisyydensuojan rikkomukset sekä muut lait ja oikeuden määräykset.


title: Fahrenheit 451

text: François Truffaut ohjasi kirjan pohjalta englanninkielisen elokuvan "Fahrenheit 451", joka valmistui vuonna 1966. Toinen filmatisointi on HBO-maksukanavan tuottama, Ramin Bahranin käsikirjoittama ja ohjaama samanniminen elokuva vuodelta 2018.


title: 520-luku eaa.

text: Persian kuningas Kambyses II kukisti ja teloitti faarao Psammetikos III:n. Egyptissä alkoi ensimmäinen persialaiskausi, joka kesti 121 vuotta. Sodassa Kambyses tuhosi mm. Heliopoliin täysin.


title: 520-luku eaa.

text: Kiinassa elettiin Kevättä ja syksyä -kautta. Kuninkaina olivat Zhou Jingwang (周景王, 544 eaa.-521 eaa.) ja Zhou Daowang (周悼王, 520 eaa.).Persian kuningas Kyyros II kuoli taistelussa massageetteja vastaan 529 eaa. Häntä seurasi Kambyses II (528–522), joka hyökkäsi Egyptiin vuonna 525, valtasi sen ja nousi Egyptin faaraoksi. Pappi Smerdis nousi valtaan vallankumouksen kautta vuonna 522. Hänen valtakauttaan ei kuitenkaan kestänyt kauan, kun Dareios I nousi valtaistuimelle 521.


title: Lucky Luke

text: Lucky Luke on alun perin belgialaisen Morrisin (oikea nimi "Maurice de Bevere") piirtämä ja kirjoittama sarjakuva, joka sijoittuu villiin länteen. Myöhemmin kirjoittajana toimi pitkään René Goscinny. Nykyisin sarjakuvaa piirtää ranskalainen taiteilija Achdé.


title: Lucky Luke

text: Lucky Luke ampuu nopeasti ja tarkasti, mutta ei uuteen sarjakuvajakelijaan siirryttyään ole haavoittanut tai tappanut ketään (paitsi vuoden 1956 seikkailussa "Phil Defer"). Hän ampuu varjoaankin nopeammin ja tuhoaa vihollisensa aseistuksen ampumalla pistoolin pois tämän kädestä tai luodin vihollisen aseen piipusta sisään. Joskus Luke tyytyy yksinkertaisempaan keinoon, eli ampuu vihollisen pistooleista iskurit tai nöyryyttää vastustajaansa ampumalla vihollisen henkselit poikki niin että housut tipahtavat kintuille. Albumien lopussa Lucky Luke tyypillisesti poistuu auringonlaskuun laulaen ”I'm a poor lonesome cowboy, and a long way from home...”


title: Lucky Luke

text: Ensimmäinen albumi "Arizona / La mine d’or de Dick Digger" julkaistiin Ranskassa 1947. Ensimmäisissä albumeissa näkyi Disneyn vaikutus. Kaikki albumit on julkaistu myös suomeksi.


title: Lucky Luke

text: Suomessa lyhyitä Lucky Luke -sarjakuvia on julkaistu albumeiden lisäksi "Mustanaamio"-sarjakuvalehdessä. Lucky Lukelle on tehty myös kolme rinnakkaissarjaa: Kid Lucky, Rantanplan sekä Daltonit.


title: Lucky Luke

text: Lucky Lukesta tuttuja hahmoja ovat sankarin lisäksi hevonen Jolly Jumper, pelokas ja varjoaankin tyhmempi koira Rantanplan sekä sarjakuvan kestokonnat Daltonin veljekset (joilla on todellinen esikuva). Daltonin veljekset: Joe, Jack, William ja Averell. Jokainen on tässä järjestyksessä toistaan päätään pidempi. Averellilla on aina nälkä, Joe on nelikon aggressiivisin, Jack on viinaan menevä asehullu ja William taas valepukeutumisen kuningas.


title: Lucky Luke

text: Lucky Lukesta on tehty useita piirrosfilmejä sekä neljä näyteltyä elokuvaa.


title: Shenzhou

text: Shenzhou ( "jumalten alus", "jumalainen kulkuneuvo") on Kiinan kansantasavallan avaruushallinnon miehitettyjen avaruusalusten perhe.


title: Shenzhou

text: Shenzhou 5 vei ensimmäisen taikonautin (kiinalainen avaruuslentäjän), Yang Liwein, kiertoradalle avaruuteen lokakuussa 2003.


title: Shenzhou

text: Avaruusaluksen kehitystyö alkoi vuonna 1992. Alus pohjautuu venäläiseen Sojuz-avaruusalukseen. Ensimmäiset neljä miehittämätöntä koelentoa suoritettiin vuosina 1999, 2001 ja 2002. Kantorakettina Shenzhou-ohjelmassa on käytetty Pitkä Marssi 2F -rakettia. Laukaisut tehdään Jiuquanin avaruuskeskuksesta.


title: Shenzhou

text: Nykyisin Kiinan avaruushallinto valitsee taikonauttinsa lähinnä tutkijoista.


title: Vuosikymmen

text: Vuosikymmen on kymmenen vuoden jakso, erityisesti jokin ajanlaskun kymmenluku.


title: Vuosikymmen

text: Normaali vuosikymmenien nimeämistapa niin suomessa kuin muissakin kielissä perustuu vuosiluvun alkuosaan; esimerkiksi 1910-luku tarkoittaa vuosia 1910–1919. Varsinkin arkikielessä saatetaan lyhyyden vuoksi jättää vuosisata mainitsematta: ”60-luvulla” on tarkoitettu 1960-lukua, mutta nykyään ”10-luku” voisi viitata perustellusti myös vuosikymmeneen 2010–2019.


title: Vuosikymmen

text: Vuosikymmeniä voidaan pitää merkittävänä ajanlaskun käsitteenä, sillä monesti puhutaan tiettyyn vuosikymmenen muodista, nuorisosta tai musiikista.


title: Vuosikymmen

text: Vuosisadan ensimmäinen vuosikymmen on nimeltään ensikymmen. Esimerkiksi 2000-luvun ensikymmen alkoi 1. tammikuuta 2000 ja päättyi 31. joulukuuta 2009.


title: Vuosisata

text: Vuosisata on sadan vuoden jakso, erityisesti jokin ajanlaskun sataluku.


title: Vuosisata

text:
Suomessa yleisimmin käytetty vuosisatojen nimeämistapa perustuu vuosiluvun alkuosaan. "Tuhatyhdeksänsataaluku" eli 1900-luku sisältää vuodet 1900–1999. Samoin määritellään vuosikymmenet, esimerkiksi 1910-luku (vuodet 1910–1919).
Sama järjestelmä on ruotsissa ("nittonhundratalet", "1900-talet"; "åttiotalet", "80-talet").


title: Vuosisata

text: Monissa kielissä, joskus suomessakin, vuosisadoista käytetään järjestyslukuja (, 'kahdeskymmenes vuosisata'), jolloin on tapana määritellä ensimmäiseksi vuosisadaksi vuodet 1–100, toiseksi vuosisadaksi 101–200 ja niin edelleen. Tällöin esimerkiksi 20. vuosisata sisältäisi vuodet 1901–2000. Käytännössä 20. vuosisadalla tarkoitetaan usein vuosia 1900–1999.


title: 700-luku eaa.

text: 700-luku eaa. oli vuosisata, johon kuuluivat vuodet 799–700 eaa.


title: 800-luku eaa.

text: 800-luku eaa. oli vuosisata, johon kuuluivat vuodet 899–800 eaa.


title: 900-luku eaa.

text: 900-luku eaa. oli vuosisata, johon kuuluivat vuodet 999–900 eaa.


title: Popol Vuh

text: Popol Vuh (tai Popol Wuj k'ichen kielellä) on Guatemalan ylänköalueilla asuvien kiche-mayojen kansalliseepos. Se on mayojen vanhan mytologian pohjalta 1550-luvulla kirjoitettu myyttis-historiallinen teos, jossa selitetään kiche-kansan ja heidän jumaliensa vaiheet, maailman luominen, ihmisen valmistaminen, taistelut hyvän ja pahan sekä elämän ja kuoleman välillä, sekä lopuksi kiche-kansan historia aina 1550-luvulle asti. Nimi "Popol Vuh" tarkoittaa ’Neuvoston/Yhteisön Kirja’.


title: Popol Vuh

text: "Popol Vuhin" kirjoittivat luultavasti noin vuosien 1554–1558 välillä kiche-mayat maansa valloittaneilta espanjalaisilta konkistadoreilta piilossa Santa Cruz del Quichéssä, joka sijaitsee kahden kilometrin korkeudella Guatemalan vuoristossa. Teoksen kirjoittajien nimiä ei tiedetä. He kuuluivat ilmeisesti kolmeen entistä Kiche-valtakuntaa hallinneeseen sukuun: Caueceihin, Niha’ihin ja Ahau Kicheihin. "Popol Vuhissa" puhutaan ”alkuperäisestä kirjasta ja muinaisesta kirjoituksesta”, mistä voidaan päätellä, että kirjoittajalla oli käytössään jokin vanhempi teksti, jota mayat piilottelivat espanjalaisilta. Nämä valloittajat polttivat kaikki käsiinsä saamat mayatekstit, lukuun ottamatta neljää Jukatanin mayojen koodeksia. Niiden lisäksi mayoilta on säilynyt vain "Popol Vuh".


title: Popol Vuh

text: Santa Cruz del Quichéstä käsikirjoitus matkasi Chichicastenangoon, missä sen näki vuosien 1701–1703 välillä ensimmäisenä eurooppalaisena munkki Francisco Ximénez. Hän teki kirjasta kichen- ja espanjankielisen rinnakkaisversion, josta hän kuitenkin ilmeisesti jätti siinä olleen kuvituksen pois. Tämä on vanhin nykypäivään asti säilynyt versio, jossa on alkuperäiskielellä kirjoitettu teksti. Käsikirjoitus kulkeutui Ciudad de Guatemalan San Carlosin yliopiston kautta Pariisiin, mistä se palasi vuonna 1911 Atlantin yli nykyiseen säilytyspaikkaansa Newberryn kirjastoon Chicagossa.


title: Popol Vuh

text: "Popol Vuh" oli alun perin yhtenäinen, pitkä runoelma, mutta käännöksen jälkeen se jaettiin esipuheeseen ja neljään erilliseen kirjaan. Sisällöltään teos voidaan jakaa kolmeen osaan. Ensimmäinen osa tapahtuu luojajumalien maailmassa, ja siinä kuvataan maailman luomisen lisäksi kaksi epäonnistunutta yritystä luoda ihminen, joka palvoisi jumaliaan. Toisessa osassa kerrotaan kahden sankarikaksossukupolven tarina, jonka pääteemana on matka mayojen manalaan Xibalbaan. Sen lisäksi kirjassa kuvataan, miten jotkin eläimet saivat erityisiä piirteitään. Seuraavaksi kirjassa kuvataan luojajumalien ensimmäinen onnistunut yritys luoda ihminen valkoisesta ja keltaisesta maissista. Teos loppuu pitkään kertomukseen kiche-kansan myyttisestä ajasta aina 1550-luvulle saakka.


title: Shenzhou 5

text: Shenzhou 5 oli 15. lokakuuta 2003 tapahtunut Kiinan ensimmäinen miehitetty avaruuslento. Se laukaistiin käyttämällä Pitkä marssi 2F -kantorakettia. Mukana matkusti ensimmäinen kiinalainen avaruuslentäjä, taikonautti Yang Liwei.


title: Shenzhou 5

text: Laukaisu tapahtui Jiuquanin avaruuskeskuksesta 15. lokakuuta 2003 kello 01:00,03 UTC (paikallista aikaa 09:00,03). Lento kesti 21 tuntia, 22 minuuttia ja 45 sekuntia laskeutuen Sisä-Mongoliaan kello 22:22,48 UTC (16. lokakuuta 06:22 paikallista aikaa). Alus kiersi Maan 14 kertaa ja saavutti 336 kilometrin korkeuden. Aluksen orbitaalimoduuli jatkoi kiertoradalla ja teki automatisoituja kokeita 16. maaliskuuta 2004 asti. Moduuli putosi Tyyneenmereen 30. toukokuuta 2004.


title: Amedeo Avogadro

text: Lorenzo Romano Amedeo Carlo Avogadro, Quaregnan ja Cerreton kreivi (9. elokuuta 1776 Torino – 9. heinäkuuta 1856) oli merkittävä italialainen tiedemies.


title: Amedeo Avogadro

text: Amedeo Avogadro syntyi vanhaan piemontelaiseen aatelissukuun. Hän opiskeli loistavalla menestyksellä kirkollislakia ja valmistui jo 20-vuotiaana, minkä jälkeen hän aloitti ammatinharjoittamisen lakimiehenä. Pian tämän jälkeen hän kuitenkin aloitti fysiikan ja matematiikan opinnot. Vuonna 1809 hän aloitti näiden aineiden opettamisen liceossa eli oppikoulutasolla Vercellissä. Hänen tunnetuin saavutuksensa on Avogadron laki, joka nimettiin havainnoitsijansa mukaan.


title: Amedeo Avogadro

text: Italian kemiallinen seura myöntää Avogadron kunniaksi vuosittain Amadeo Avogadro -mitalin kansainvälisesti merkittävää työtä tehneelle kemian tutkijalle.


title: Amedeo Avogadro

text: Vercellissä ollessaan Avogadro kirjoitti tiivistetyn väittämän ("memoria"), jossa hän esitteli hypoteesin, joka nykyisin tunnetaan Avogadron lakina:


title: Amedeo Avogadro

text: Avogadro kehitti hypoteesinsa Joseph Louis Gay-Lussacin julkaistua lakinsa tilavuuksista ja yhdistävistä kaasuista vuonna 1808. Avogadro lähetti selostuksensa Jean-Claude Delamétherielle "Journal de Physique, de Chemie et d'Histoire naturelle" -lehteen, ja se julkaistiin 14. heinäkuuta 1811 otsikolla ”Essai d’une manière de déterminer les masses relatives des molecules élémentaires des corps, et les proportions selon lesquelles elles entrent dans ces combinaisons”.


title: Amedeo Avogadro

text: Avogadron lain mukaan samantilavuuksisten kaasumäärien painojen suhde vastaa kaasujen molekyylipainojen välistä suhdetta. Niinpä suhteelliset molekyylipainot voidaan laskea kaasujen painosta.


title: Amedeo Avogadro

text: Atomi- ja molekyyli-käsitteiden välisen eron selvittäminen oli yksi Avogadron työn tärkeimmistä anneista: Avogadron mukaan yksinkertaiset hiukkaset voivat koostua molekyyleistä, jotka puolestaan koostuvat atomeista. Vallinneen käsite-epäselvyyden takia Avogadro ei kuitenkaan käyttänyt atomi-sanaa, vaan hänen mukaansa oli olemassa kolmenlaisia molekyylejä, joista "yksinkertainen molekyyli" vastasi nykyistä atomia. Samalla Avogadron työ alleviivasi massan käsitteen itsenäisyyttä painosta.


title: Amedeo Avogadro

text: Tiedeyhteisö ei suonut paljon huomiota Avogadron hypoteesille, eikä sitä aluksi hyväksytty. André-Marie Ampère pääsi eri metodilla samaan lopputulokseen kolme vuotta myöhemmin (teoksessaan "Sur la détermination des proportions dans lesquelles les corps se combinent d'après le nombre et la disposition respective des molécules dont leurs particules intégrantes sont composées"), mutta sama välinpitämätön suhtautuminen koitui hänenkin tutkimustuloksensa osaksi.


title: Amedeo Avogadro

text: Gerhardtin, Laurentin ja Williamsonin tutkimukset orgaanisessa kemiassa osoittivat, että Avogadron lain mukaisesti samalla molekyylimäärällä on kaasuna sama tilavuus. Jotkin epäorgaaniset aineet kuitenkin vaikuttivat poikkeavan tästä. Stanislao Cannizzaro sai ongelman lopulta selvitettyä vuonna 1860 Karlsruhen Kongressissa julkaisemissaan tutkimuksissa, neljä vuotta Avogadron kuoleman jälkeen. Cannizzaron mukaan poikkeamat Avogadron laista johtuivat molekyylien erottumisesta, jota tapahtui tietyissä lämpötiloissa, ja Avogadron laki pystyy määrittämään moolimassojen lisäksi myös atomimassan.


title: Amedeo Avogadro

text: Rudolf Clausius antoi kaasujen kineettisessä teoriassa lisävahvistusta Avogadron laille. Pian tämän jälkeen J. H. van ’t Hoff tutkimuksessaan laimennetuista liuoksista antoi tunnustuksen ja kunnian Avogadrolle, jota on sen jälkeen pidetty atomi-molekyyli teorian perustajana.


title: Amedeo Avogadro

text: Avogadron työn kunniaksi molekyylien määrä yhdessä moolissa nimettiin Avogadron luvuksi.


title: Amedeo Avogadro

text: Vuonna 1814 Avogadro julkaisi tutkielman "Mémoire sur les masses relatives des molécules des corps simples, ou densités présumées de leur gaz, et sur la constitution de quelques-uns de leur composés, pour servir de suite à l'Essai sur le même sujet, publié dans le Journal de Physique, juillet 1811". Tämä tutkielma käsitteli kaasutiheyksiä.


title: Amedeo Avogadro

text: Vuonna 1820 Amedeo Avogadrosta tuli Torinon yliopiston professori. Seuraavana vuonna hän julkaisi toisen tutkielmansa "Nouvelles considérations sur la théorie des proportions déterminées dans les combinaisons, et sur la détermination des masses des molécules des corps" ja vähän sen jälkeen "Mémoire sur la manière de ramener les composès organiques aux lois ordinaires des proportions déterminées".


title: Amedeo Avogadro

text: Avogadro otti innokkaasti osaa poliittisesti kumoukselliseen toimintaan vuonna 1821 Sardinian kuningasta vastaan, jonka seurauksena hän joutui luopumaan professuuristaan. Virallisesti yliopisto oli "iloinen saadessaan vapauttaa tämän mielenkiintoisen tiedemiehen raskaasta opetustyöstä ja suoda hänelle aikaa keskittyä paremmin tutkimustyönsä tekemiseen". Ajan myötä tämä poliittinen eristäminen kuitenkin väheni, ja hänet kutsuttiin takaisin Torinon yliopistoon vuonna 1833, jossa hän opetti vielä kaksikymmentä vuotta.


title: Amedeo Avogadro

text: Vuonna 1841 hän sai valmiiksi ja julkaisi työnsä "Fisica dei corpi ponderabili, ossia Trattato della costituzione materiale de' corpi". Työ käsitti neljä osaa.


title: Amedeo Avogadro

text: Avogadrolla oli julkisia virkoja muun muassa tilastotieteilijänä ja meteorologina. Hän oli "The Royal Superior Council on Public Instruction" -neuvoston jäsen.


title: Sake

text: Sake (japanin sanasta 酒, "sake") on japanilainen riisiviini. Saken vahvuus on yleensä 15–17 % (painoprosenttia alkoholia). Sakea valmistetaan käymisen avulla. Sake voidaan juoda kuumana tai kylmänä. Sake on tärkeä osa japanilaista keittiötä, ja sillä on myös paljon rituaalista käyttöä.


title: Sake

text: Japaninkielinen sana "sake" (酒) tarkoittaa Japanissa mitä tahansa alkoholijuomaa oluesta votkaan, mutta nimi lainattiin ulkomailla tarkoittamaan nimenomaan tätä ainutlaatuisesti japanilaista juomaa. Japanissa sakea kutsutaan nimellä "nihonshū" (日本酒, ”japanilainen alkoholijuoma”).


title: Sake

text: Sakea on valmistettu ja juotu ainakin 300-luvulta alkaen. Sake on tärkeä osa japanilaista ruoanlaittoa sekä joustava ruokajuoma. Sakea tarjoillaan Japanissa kaikkien ruokalajien paitsi riisiruokien kanssa, joskin poikkeuksia tehdään nykyisin esimerkiksi sushin kohdalla.


title: Sake

text: Sake voidaan juoda kuumana tai kylmänä. Kesäisin suositaan viilennettyä sakea ja kylmänä vuodenaikana lämmintä. Laadukkaimmat saket juodaan lähes poikkeuksetta viilennettyinä. Saken juomalämpötilat jaetaan yhdeksään lämpötasoon. Lämmitetyt saket ovat 30 asteesta yli 55 asteeseen, ja viilennetyt 5 asteesta 15 asteeseen.


title: Sake

text: Joitain vuosisatoja sitten sake juotiin vielä useimmiten yhteisestä kiposta, sillä yksin juominen katsottiin eristäytymiseksi. Yhteisestä astiasta voidaan juoda edelleenkin šintolaisissa seremonioissa. Kun sakea tarjotaan toiselle, sakekannusta, pullosta tai tokkurista kuuluu pitää kiinni kahdella kädellä, toinen käsi pohjalla ja toinen kaulalla. Sake juodaan tavallisimmin pienistä "o-choko"-kipoista, joita kuuluu niin ikään nostaa kahdella kädellä.


title: Sake

text: Varhaisina aikoina sake kuului šintopyhäköiden ja temppeleiden puhdistusrituaaleihin sekä aristokraattisten juhlaillallisten kyytipojaksi. Nykyisin sake kuuluu japanilaisiin kevään kukkienkatselujuhliin ja syksyn kuunkatselujuhliin sekä esimerkiksi rakennustyömaan tai uuden auton siunaustilaisuuteen. Avioliitot sinetöidään šintopyhäkössä nautitulla sakekupillisella, ja sakea juodaan myös vainajan muistotilaisuudessa.


title: Sake

text: Sakea valmistetaan ja kulutetaan Japanissa eniten pääsaaren pohjoisosissa ja Japaninmeren puolen kylmillä alueilla. Niigatan lääni on yksi tunnetuimpia saken valmistusalueita, ja siellä järjestetään vuosittainen sakekilpailu, jossa valitaan vuoden parhaat ja kiinnostavimmat tulokkaat. Sakea valmistetaan nykyisin myös Japanin ulkopuolella kuten Yhdysvalloissa, Kanadassa, Kiinassa ja Norjassa.


title: Sake

text: Sakepanimoita ("kura") on Japanissa noin 1700. Saken kulutuksen lasku ja kova kilpailu ovat vähentäneet panimoiden määrää 1980-luvun yli 2500:sta. Samalla sakemerkkien määrä on kuitenkin kohonnut yli kymmenentuhannen.


title: Sake

text: Sake valmistetaan riisistä, vedestä ja riisikōjista. Kōji-home ("Aspergillus oryzae") on käymistä auttava home, joka muuttaa riisitärkkelyksen sokeriksi. Aluksi riisi kuoritaan niin, että jäljelle jää vain ydin; parhaissa sakeissa käytetään vain 30 prosenttia jyvästä. Riisi pestään ja kiillotetaan sekä höyrytetään kuumassa vesihöyryssä. Riisi jaetaan sitten kolmeen erään. Ensimmäiseen erään lisästään riisikōjia. Toinen erä sekoitetaan ensin veteen ja kōjiriisiin, ja sen jälkeen siihen lisätään hiiva. Kolmas erä sekoitetaan avoinaiseen sammioon kōjiriisin ja toisesta erästä saadun mäskin kanssa, ja siihen lisätään mahdollisimman hyvälaatuista lähde- tai jokivettä.


title: Sake

text: Näin syntynyt "moromi"-massa pannaan käymään viileään, missä parin viikon kuluessa homeesta muodostuu sokeria ja hiivamäskistä alkoholia. Kuukauden käymisen jälkeen "moromi"-massasta puristetaan puhdas riisiviini. Se on kellertävää, noin 20-prosenttista sakea eli tuoresakia "namazakea". Lopuksi tuoresake pastöroidaan eli kuumennetaan noin 65 asteeseen niin, ettei se jatka käymistä pullotuksen tai tynnyreihin säilömisen jälkeen. Sake valmistuu keväällä, ja sitä kypsytetään tavallisesti puolisen vuotta syksyyn asti. Sake juodaan yleensä viimeistään seuraavan vuoden aikana.


title: Sake

text: Sakeen voidaan lisätä teollista alkoholia, jolloin juoman alkoholipitoisuus voi nousta lähelle 25 prosenttia.


title: Sake

text: Sakea voidaan valmistaa myös hiomattomasta ja runsasvitamiinisesta riisistä; tällainen laatu on nimeltään "genmaishu".


title: Sake

text: Sakelaadut jaotellaan käytetyn raaka-aineen, pääosin riisin, mukaan. Sake on sitä laadukkaampaa, mitä pienempi osa riisinjyvästä valmistukseen on käytetty. Kaikkein puhtaimmissa sakelaaduissa raaka-aineena on käytetty vain 30 prosenttia riisinjyvästä. "Junmaishu" eli ”puhtaan riisin viini” on laadukkainta sakea. "Honjōzōshuun" on voitu lisätä pieni määrä tislattua alkoholia tai sokeria. Saken laatuluokitus laadukkaimmasta vähiten laadukkaaseen:


title: Sake

text:
Sakelaadut voidaan lisäksi luokitella tuoksun ja maun mukaan voimakastuoksuisiin, keveisiin ja pehmeisiin, kypsiin sekä täyteläisiin.
Seuraavilla saken valmistusmenetelmillä voidaan tehdä kaikkia edellä mainittuja sake-tyyppejä.


title: The Weather Underground

text: The Weather Underground tai Weathermen oli Yhdysvalloissa toiminut ryhmä, joka kutsui itseään "kommunististen miesten ja naisten vallankumoukselliseksi organisaatioksi". Sen muodostivat osiin hajonneen "Students for a Democratic Society" (SDS), sodanvastaisen opiskelijajärjestön militanteimmat edustajat. Ryhmä tavoitteli Yhdysvaltain hallituksen ja kapitalistisen järjestelmän kumoamista ja päämäärään päästäkseen tekivät pommi-iskuja, järjestivät vankilapakoja ja organisoivat mellakoita. Ryhmä oli aktiivinen vuodesta 1969 vuoteen 1976 asti, jolloin Vietnamin sodan päättyminen hajotti sen ideologista pohjaa ja johti viimein ryhmän hajoamiseen.


title: The Weather Underground

text: Ryhmän nimi on peräisin Bob Dylanin kappaleesta "Subterranean Homesick Blues", jossa esiintyvät sanat "You don't need a weather man to know which way the wind blows" - "Et tarvitse sääennustajaa tietääksesi mihin suuntaan tuuli puhaltaa". Termi viittasi vallankumouksen väistämättömyyteen ja yleiseen mielialaan Vietnamin sodan kahtia jakamissa Yhdysvalloissa. The Weather Underground -nimi syntyi, kun ryhmä vetäytyi maan alle.


title: The Weather Underground

text: Lokakuussa 1969 ryhmä organisoi ensimmäisen tapahtumansa, jota kutsuttiin "raivon päiviksi", "Days of Rage". Se organisoitiin Chicagossa. Raivon päivien levottomuudet alkoivat 6. lokakuuta ryhmän räjäyttäessä Haymarketin levottomuuksissa 1886 kuolleille poliiseille omistetun patsaan. Vaikka 8. lokakuuta järjestetty kokoontuminen keräsi paikalle paljon vähemmän osaanottajia kun ryhmä odotti, silti kolme sataa osallistunutta ihmistä hyökkäsivät Chicagon liikekeskustaan tuhoten ikkunoita ja autoja. Kuutta ihmistä ammuttiin ja 70 pidätettiin. Kaksi pienempää väkivaltaista konfliktia poliisin kanssa seurasivat tulevina kahtena yönä.


title: The Weather Underground

text: Vuonna 1970 kun Mustien Panttereiden Fred Hampton oli saanut surmansa ampumavälikohtauksessa, ryhmä antoi sodanjulistuksen Yhdysvaltain hallitukselle vaihtaen nimensä mainituksi The Weather Undergroundiksi. Jäsenet siirtyivät maanalaiseen toimintaan, valmistellen pommi-iskua aliupseerien tanssiaisiin Fort Dixissä. Pomminrakennuksessa sattui kuitenkin virhe ja se räjähti rakennushetkellä surmaten kolme ryhmän jäsentä Greenwich Villagen tukikohdassa New Yorkissa. Tämä sai muut ryhmän solut pohtimaan keinojaan uudelleen ja pyrkimään kaikin tavoin välttämään kuolonuhreja. Tässä ryhmä onnistuikin tehokkaasti.


title: The Weather Underground

text: Ryhmä julkaisi manifesteja ja julistuksia samalla kun teki lukuisia pommi-iskuja. Ryhmä räjäytti pommeja mm. Yhdysvaltain Capitolissa, Pentagonissa, poliisi- ja vankilarakennuksissa. Ryhmä myös vapautti palkkatyönä huumerikoksesta vangittuna olleen LSD-guru Timothy Learyn ja kuljetti hänet Algeriaan. Ryhmä onnistui myös suuremmalta osin välttämään poliisin siihen suuntaamat vastatoimet.


title: The Weather Underground

text: 1970-luvun lopulla ryhmä alkoi hajota, kun monet jäsenistä antautuivat poliisille ja jäljelle jääneet siirtyivät toisiin aseellisen vallankumouksen ryhmittymiin. Vain harva antautuneista joutui vankilaan, koska FBI:n Cointelpro-ohjelman heitä vastaan keräämät todisteet olivat käyttökelvottomia agenttien käytettyä arveluttavia metodeita niitä kerätessään.


title: The Weather Underground

text: Kuuluisia The Weather Undergroundin jäseniä ovat Kathy Boudin, Mark Rudd, Matthew Landy Steen ja aviopari Bernardine Dohrn ja Bill Ayers. Suurin osa vanhoista ryhmän jäsenistä on integroitunut takaisin yhteiskuntaan. Monet heistä eivät ole juurikaan katuneet toimiaan.


title: The Weather Underground

text: Ryhmästä tehtiin 2002 dokumentti, joka oli ehdolla parhaaksi dokumenttielokuvaksi Oscar-gaalassa 2003.


title: Niels Bohr

text: Niels Henrik David Bohr (7. lokakuuta 1885 Kööpenhamina – 18. marraskuuta 1962 Kööpenhamina) oli tanskalainen fyysikko. Bohr tunnetaan erityisesti yhtenä merkittävimmistä kvanttimekaniikan ja nykyaikaisen atomimallin kehittäjänä. Bohr sai vuonna 1922 Nobelin fysiikanpalkinnon juuri atomin rakenteen selvittämisestä. Bohr osallistui niin sanottuun Manhattan-projektiin, jossa Yhdysvaltojen tavoite oli kehittää ydinase. Niels Bohrin pojalle Aage Niels Bohrille on myös myönnetty Nobelin fysiikanpalkinto.


title: Niels Bohr

text: Christian Bohr, Niels Bohrin isä, oli fysiologian professori Kööpenhaminan yliopistossa, ja hänestä tuli 1881 yliopiston dosentti. Myöhemmin samana vuonna hän meni naimisiin Ellen Adlerin kanssa. Adlerin isä oli arvostettu tanskalainen poliitikko, ja Adlerit olivat tunnettuja politiikassa sekä pankkimaailmassa. Christian ja Ellen Bohr saivat yhteensä kolme lasta. Jenny syntyi 1883, Niels 1885 ja Harald 1887.


title: Niels Bohr

text: Bohrin ollessa viisi kuukautta vanha Kööpenhaminan yliopiston professori Peter Panum kuoli ja Christian Bohr lupautui Panumin tilalle luennoitsijaksi. Bohrin perhe muutti siksi yliopiston omistamaan asuntoon, jossa Panum oli aiemmin asunut.


title: Niels Bohr

text: Niels Bohr aloitti lokakuussa 1891 koulunsa Gammelholmissa; samaa koulua kävi myös hänen veljensä. Bohr kirjoitti ylioppilaaksi vuonna 1903. Hän menestyi hyvin koulussa, erityisesti liikunnassa. Bohr oli veljensä tavoin hyvä jalkapalloilija, veljekset edustivat yhdessä Akademisk Boldklub-seuraa, Niels maalivahtina pelaten. Viimeisinä kouluvuosina hän kunnostautui erityisesti matematiikassa ja fysiikassa, joita hänen isänsä innoitti myös opiskelemaan. Bohr aloitti 1903 opiskelut Kööpenhaminan yliopistossa, jossa hän luki fysiikkaa pääaineenaan ja sivuaineinaan matematiikkaa, tähtitiedettä ja kemiaa. Fysiikkaa hänelle opetti Christian Christiansen ja filosofiaa Harald Høffding. Molemmat Bohr oli tuntenut jo pitkään isänsä kautta. Matematiikkaa hänelle opetti Thorvald Thiele.


title: Niels Bohr

text: Bohr sai tohtorinarvon Kööpenhaminan yliopistolta vuonna 1911. Bohr meni naimisiin Margrethe Nørlundin kanssa 1. elokuuta 1912. Tohtoriksi väiteltyään hän matkusti Englantiin, missä opiskeli J. J. Thomsonin opastuksella. Bohr ja Thomson eivät kuitenkaan tulleet kovinkaan hyvin toimeen. Tavattuaan Ernest Rutherfordin Cambridgessä joulukuussa 1911 Bohr päätti opiskella hänen ohjauksessaan. Hän vaihtoi maaliskuussa 1912 Victorian yliopistoon, joka tunnetaan nykyään Manchesterin yliopistona. Rutherfordin teorioiden pohjalta Bohr julkaisi 1913 mallinsa atomin rakenteesta.


title: Niels Bohr

text: Tanskan kuninkaallinen tiedeakatemia valitsi 1917 Bohrin Kööpenhaminan yliopiston professoriksi ja vastikään häntä varten perustetun Teoreettisen fysiikan instituutin johtajaksi vuonna 1921. Paikkansa Kööpenhaminassa hän piti loppuelämänsä. Vuonna 1922 hänelle myönnettiin Nobelin fysiikanpalkinto kvanttimekaniikan "Kööpenhaminan tulkinnan" ja atomimallinsa kehittämisestä, josta hänet tunnetaan kaikkein parhaiten. Bohr puhui 11. joulukuuta 1922 palkintojakotilaisuudessa pitämässään luennossa sähködynamiikasta ja atomin stabiilisuudesta.


title: Niels Bohr

text: Bohr keksi myös komplementaarisuuden periaatteen ja julkisti sen 1927 Italian Comossa pidetyssä konferenssissa. Bohrin mukaan olioilla voidaan eri tilanteissa analysoida olevan ristiriitaisia ominaisuuksia. Fyysikot ovat tulleet siihen tulokseen, että valolla on sekä aalto- että hiukkasominaisuuksia – kaksi ilmeisesti toisensa poissulkevaa ominaisuutta. Bohr löysi myös filosofisia sovelluskohteita tälle rohkean omaperäiselle periaatteelle. Bohr sai vaikutteita filosofi Søren Kierkegaardilta, jonka ajatuksia esitettiin Bohrin kvanttiteoriassa. Albert Einstein piti klassisen fysiikan determinististä luonnetta Bohrin ja Max Planckin kehittämää todennäköisyyteen pohjautuvaa kvanttimekaanista fysiikkaa parempana tapana kuvata fysikaalista todellisuutta. Einsteinilla ja Bohrilla oli sävyisiä väittelyitä tästä periaatteesta, joka huipentui EPR-paradoksiin. Yksi Bohrin kuuluisimmista oppilaista oli Werner Heisenberg, joka oli Bohrin ohella tärkeä henkilö kvanttimekaniikan kehittämisessä. Toinen kuuluisa oppilas oli neuvostoliittolainen Lev Landau.


title: Niels Bohr

text: Niels Bohrilla ja hänen vaimollaan Margrethellä oli kuusi lasta. Aage Niels Bohrista tuli hyvin menestynyt fyysikko, ja hän sai Nobel-palkinnon kuten isänsäkin. Kaksi lasta kuoli jo nuorina, mutta muut menestyivät eri ammateissa: lääkärinä, kemistinä ja juristina.


title: Niels Bohr

text: Toisessa maailmansodassa Neuvostoliiton hyökättyä Suomeen 1939 Bohr lahjoitti kultaisen Nobel-mitalinsa Yhdysvaltalaisen Finnish Relief Fund -avustusjärjestön huutokauppaan. Mitalin anonyymi ostaja lopulta lahjoitti sen Tanskan Kansallismuseolle. Natsi-Saksan miehittäessä Tanskaa vuonna 1941 Werner Heisenberg vieraili Bohrin luona Kööpenhaminassa. Vähän ennen kuin Gestapo ehti pidättää hänet, Bohr pakeni 1943 Ruotsin kautta Britanniaan.


title: Niels Bohr

text: Bohr työskenteli Yhdysvalloissa Los Alamosin laboratoriossa New Mexicossa Manhattan-projektissa, jossa fyysikko Richard Feynmanin mukaan hänet tunnettiin Nicholas Bakerina ilmeisistä turvallisuussyistä. Hänen panoksensa Manhattan-projektissa oli varsin pieni. Hänen on sanottu tokaisseen: ”Tämän takia tulin Amerikkaan; he eivät tarvinneet apuani atomipommin tekoon.” Häntä pidettiin tietoviisaana konsulttina tai projektin ”rippi-isänä”. Sodan jälkeen hän palasi Kööpenhaminaan ja puhui rauhanomaisen ydinenergian käytön puolesta. Bohr kuoli sydänkohtaukseen Kööpenhaminassa vuonna 1962, ja hänet haudattiin Assistensin hautausmaalle Nørrebron alueelle Kööpenhaminaan.


title: Niels Bohr

text: Alkuaine bohrium nimettiin hänen kunniakseen vuonna 1997. Asteroidi 3948 Bohr on nimetty Bohrin mukaan.


title: Niels Bohr

text: Heisenberg väitti sodanjälkeen tehdyssä haastattelussa Robert Jungkin kirjaa "Tuhansia aurinkoja kirkkaampi" varten, että hän oli yrittänyt saada Bohrin kanssa tehtyä sopimuksen, etteivät tiedemiehet kummallakaan puolella auttaisi kehittämään atomipommia. Heisenberg väitti myös, että atomitutkimuksissa Saksan ponnistelut kohdistuivat puhtaasti energiantuotantoon ja että hänen kollegansa yrittivät pysyä tällä tiellä. Heisenberg vältti kuitenkin antamasta käsitystä, että hän kollegoineen olisivat tahallaan sabotoineet pomminrakennuspyrkimyksiä. Tämä käsitys ei näkynyt Jungkin kirjan alkuperäisessä julkaisussa, joka väitti vahvasti, että Heisenberg oli tehnyt Saksan atomipommiprojektin tehottomaksi.


title: Niels Bohr

text: Kun Bohr näki tämän Jungkin kirjan tanskankielisessä painoksessa, hän oli asiasta jyrkästi eri mieltä. Hän sanoi Heisenbergin nimenomaan kertoneen hänelle Kööpenhaminassa, että hän työskenteli Saksan atomipommiprojektissa ja uskoi Saksan voittavan sodan. Hän torjui myös ajatuksen mistään tiedemiesten välisistä sopimuksista. Ilmeinen mielipide-ero Heisenbergin kanssa vaivasi suuresti Bohria, ja hän luonnosteli useita kirjeitä Heisenbergille, mutta ei koskaan postittanut niitä.


title: Niels Bohr

text: Michael Fraynin näytelmä "Kööpenhamina", jota esitettiin jonkin aikaa Broadwayllä, tutkii mitä olisi saattanut tapahtua Heisenbergin ja Bohrin välillä vuoden 1941 Kööpenhaminan tapaamisessa. Näytelmän pohjalta tehtiin elokuva, jonka ohjasi Howard Davies ja jossa Bohria esittä Stephen Rea. Näytelmää on esitetty myös Helsingissä entisen fysiikan opiskelijan Neil Hardwickin ohjauksena. Totuus tuosta historiallisesta tapahtumasta on vieläkin tieteellisen väittelyn aiheena.


title: Erkki Kurenniemi

text: Erkki Juhani Kurenniemi (10. heinäkuuta 1941 Hämeenlinna – 1. toukokuuta 2017 Helsinki) oli suomalainen suunnittelija, ajattelija ja taiteilija, joka tunnettiin elektronisen musiikin säveltäjänä ja elektronisten soitinten rakentajana. Häntä pidetään yhtenä elektronisen musiikin merkittävimmistä alkukehittelijöistä Suomessa. Kurenniemi oli myös tieteellisen tutkimuksen yleistajuistaja, futurologi, mediakulttuurin edelläkävijä ja kokeellisten elokuvien tekijä.


title: Erkki Kurenniemi

text: Kirjailija Marjatta Kurenniemi oli hänen äitinsä.


title: Erkki Kurenniemi

text: Valtaosan soittimistaan, elektronisista sävellyksistään ja kokeellisista elokuvistaan Kurenniemi toteutti 1960- ja 1970-luvun aikana. Vuosina 1962–1974 hän rakensi kymmenen elektronisen musiikin soitinta ja studiolaitetta toimiessaan Helsingin yliopiston musiikkitieteen laitoksen vapaaehtoisena assistenttina. Musiikkitieteen laitoksen ohella Kurenniemi toimi myös teoreettisen fysiikan laitoksen amanuenssina ja vanhempana suunnittelijana vuosina 1962–1973. Luonnontieteiden kandidaatiksi Kurenniemi valmistui vuonna 1968.


title: Erkki Kurenniemi

text: Erkki Kurenniemi toimi myös vuonna 1970 perustetun Digelius Electronics Finland Oy:n teknisenä johtajana ja yrityksen loppuvaiheissa sen toimitusjohtajana. Digelius kehitti muun muassa Suomen ensimmäisen mikrotietokoneen vuonna 1973. Kone perustui maailman ensimmäiseen 8-bittiseen mikroprosessoriin Intel 8008. Digeliuksen DIS-järjestelmän nimellä kulkenutta mikrotietokonetta käytettiin teollisuussovelluksissa. Digelius ajautui rahoituksen puutteen vuoksi konkurssiin vuonna 1976. Yrityksen nimestä on jäänyt jäljelle enää jäänne levykauppa Digelius Musicin nimeen. Kurenniemi oli alun perin yksi tämän vuonna 1971 perustetun levykaupan pääosakkaista.


title: Erkki Kurenniemi

text: Myöhemmin Kurenniemi toimi teollisuusrobottien ohjausjärjestelmien suunnittelijana Oy W. Rosenlew Ab:n palveluksessa (1976–1978) ja teollisuusautomaation robottijärjestelmien suunnittelijana Nokian Kaapelikoneosastolla (1980–1986). Tämän jälkeen hän toimi erikoissuunnittelijana ja suunnittelupäällikkönä Vantaan Tiedekeskus Heurekassa (1987–1998).


title: Erkki Kurenniemi

text: Opetusministeriö myönsi Kurenniemelle Suomi-palkinnon vuonna 2003. Vuonna 2004 Kurenniemi valittiin Taideteollisen korkeakoulun kunniajäseneksi. Vuonna 2011 hänelle myönnettiin Pro Finlandia -mitali.


title: Erkki Kurenniemi

text: Kurenniemen ura soitinsuunnittelijana alkoi Helsingin yliopiston musiikkitieteen laitoksessa lukuvuoden 1961–1962 aikana. Musiikkitieteen opiskelijoiden Erkki Salmenhaaran, Ilkka Oramon ja Ilpo Saunion aloitteesta professori Erik Tawaststjerna kutsui Kurenniemen rakentamaan yliopistolle elektronisen musiikin studion. Kurenniemi toimi laitoksen vapaaehtoisena assistenttina, eli hän ei saanut työstään palkkaa.


title: Erkki Kurenniemi

text: Kurenniemen studiosuunnitelma perustui ajalle tyypillisestä studiosta poiketen digitaaliseen ohjauslogiikkaan ja automaatioon. Vuosina 1964–1967 studion keskeisenä äänen ohjaus-, tuotto- ja muokkausyksikkönä toimi niin kutsuttu Integroidun syntesoija, jonka suunnittelun esimerkkinä toimi pikemminkin 1950-luvulla valmistunut RCA:n digitaaliohjattu syntetisaattori kuin esimerkiksi Robert Moogin jänniteohjatut syntetisaattorit. Yliopiston studiosuunnittelun ohessa Kurenniemi rakensi sähköisiä soittimia muun muassa avantgardetaiteilija M. A. Nummiselle, säveltäjä Osmo Lindemanille ja ruotsalaiselle säveltäjälle Ralph Lundstenille. Tunnetuin Kurenniemen soittimista lienee Sähkökvartetti, jota kuullaan M. A. Nummisen kappaleessa ”Kaukana väijyy ystäviä” (1968). Kunnianhimoisin Kurenniemen hankkeista oli sarja digitaalisia DIMI-syntetisaattoreita, joita valmistamaan perustettiin Digelius Electronics Finland Oy vuonna 1970.


title: Erkki Kurenniemi

text: Kurenniemen rakentamille soittimille yhteistä on paitsi digitaaliohjauksen varhainen käyttö myös sekvensserien yhdistäminen syntetisaattoreihin. Syntetisaattoreissaan hän käytti myös ensimmäistä kertaa täysin digitaalista laskuripiireihin perustuvaa lähestymistapaa säveltaajuuden määrittämiseksi. Soitinsuunnittelussaan Kurenniemi tutki myös digitaalisen muistin toteuttamista – ensimmäisen digitaalisen muistin hän rakensi Osmo Lindemanin tilaamaan Dicoon (1969).


title: Erkki Kurenniemi

text: Teknologisten sovellusten kehittelyn ohessa Kurenniemi tutki soitinsuunnittelussaan myös erilaisia soitinten ohjausmenetelmiä. Esimerkiksi Dimi-O (1971) perustuu optiseen liitäntään, jonka tarkoituksena oli alun perin lukea nuotteja graafisesti. Tämän lisäksi soittaja voi ohjata Dimi-O:ta joko perinteisesti koskettimistolla tai videokameran välityksellä. Soitinta käytettiin myös yhteistyössä tanssijan kanssa, jolloin tanssijan liikkeet muuttuivat musiikiksi (katso jäljempänä "Elokuvat, media ja videotaide"). Dimi-O on siis varhainen esimerkki vuorovaikutteisesta soittimesta. Amerikkalaisen Manford L. Eatonin biomusiikin innoittamana Kurenniemi suunnitteli myös biopalaute-ilmiöön perustuvia soittimia – esimerkiksi Dimi-S:n (Seksofoni, 1972) äänenohjaus perustuu ihon sähköjohtavuuteen ja Dimi-T (Elektroenkefalofoni, 1973) puolestaan aivojen sähkötoiminnasta mitattavaan signaaliin.


title: Erkki Kurenniemi

text: Työskenneltyään vuosikausia muissa yhteyksissä Kurenniemi palasi digitaalisten soittimien rakentamiseen 2000-luvun puolessavälissä, kun kansainvälinen kiinnostus hänen uraauurtavaa työtään kohtaan kasvoi. Vuonna 2005 hän suunnitteli ja toteutti yhteistyössä elektronisten järjestelmien suunnittelijan Thomas Carlsonin kanssa uuden Dimi-soittimen, jonka äänentuotto perustuu Kurenniemen 1980-luvulta alkaen kehittelemään matemaattiseen harmonioiden teoriaan (katso jäljempänä "Tieteellinen toiminta"). Dimi-H on ohjelmistopohjainen instrumentti, jossa soittaja voi valita ”nuotteja ilmasta” käyttäen rajattua kameran kuvaamaa 3D-tilaa.


title: Erkki Kurenniemi

text: Kurenniemen musiikkituotannon tunnetuimman osan muodostavat elektroakustiset sävellykset, joista pääosan hän toteutti musiikkitieteen laitoksen studiossa. Hän toimi myös muiden säveltäjien, esimerkiksi Erkki Salmenhaaran, teosten avustajana ja tuotti säveltäjien käyttöön tarkoitettuja äänimateriaalinauhoja.


title: Erkki Kurenniemi

text: Kurenniemen tunnetuimpia sävellyksiä ovat ”On – Off” (1963) ja ”Antropoidien Tanssi” (1968), josta julkaistiin katkelma ”Dance of the Anthropoids” -nimisenä Wigwam-yhtyeen "Tombstone Valentine" -albumilla (1970). Osa Kurenniemen teoksista syntyi yhteistyönä, esimerkiksi ”Saharan Uni I & II” (1967) Kari Hakalan kanssa sekä ”Inventio/Outventio” (1970) ja "Mix Master Universe" (1973) Jukka Ruohomäen kanssa. Monet musiikkikappaleet syntyivät omien soittimien esittelyn tai kokeilun tuloksena, esimerkiksi ”Antropoidien tanssi” (”Andromatic”), ”Improvisaatio” (DICO) ja ”Inventio/Outventio” (DIMI-A).


title: Erkki Kurenniemi

text: Vuonna 2002 Kurenniemen elektroakustisista sävellyksistä julkaistiin Mika Taanilan toimittama kokoelmaäänilevy "Äänityksiä / Recordings 1963–1973".


title: Erkki Kurenniemi

text: Kurenniemen elokuvatuotanto koostuu 14 kokeellisesta 16 mm:n lyhytelokuvasta, joiden aiheina ovat luontokokemus, elämänympäristö ja matkakuvaukset, seksi ja teknologia. Elokuvat kuvattiin vuosina 1964–1971, mutta niiden tarkkaa valmistumisaikaa on vaikea määritellä, koska Kurenniemi esitti teoksiaan ainoastaan muutamille ystävilleen kotonaan. Vain elokuva "Ex nihilo" on esitetty valmistumisaikanaan julkisesti ja siten myös tarkastettu Valtion elokuvatarkastamossa. Kaikki muut ovat Kurenniemen itsensä mukaan jääneet enemmän tai vähemmän keskeneräisiksi luonnostelmiksi. Kaikki elokuvat ovat mykkiä, mutta vuonna 2003 Kurenniemi ja Mika Taanila yhdistivät kuuteen elokuvaan Kureniemen itsensä samoihin aikoihin tekemää elektronista musiikkia. Filmografian vuosiluvut ovat Kurenniemen omia arvioita siitä, milloin kunkin elokuvan leikkaus on päättynyt.


title: Erkki Kurenniemi

text: Myöhemmin Kurenniemi sekä äänitti päiväkirjamuistiinpanoja C-kaseteille 1972–1974 että video- ja valokuvasi jatkuvasti ja intohimoisesti arkielämän ympäristöään ja henkilökohtaisia tapahtumiaan 1980-luvun alkupuolelta lähtien tuottaakseen aineistoa joskus hänen kuolemansa jälkeen koottavalle digitaaliselle virtuaalimaailmalle, jonka keskiössä olisi hänen elämänsä.


title: Erkki Kurenniemi

text: Mika Taanilan dokumenttielokuva "Tulevaisuus ei ole entisensä" (2002) kertoo Erkki Kurenniemestä sekä hänen soittimistaan ja elämänkatsomuksestaan. Elokuva on julkaistu DVD:nä kahdesti. "Dawn of Dimi" -nimiseen julkaisuun sisältyvät lisämateriaalina "Pan sonic plays Kurenniemi", DIMI-baletti, kuusi Kurenniemen lyhytelokuvaa ja muutamia tietokoneanimaatiota. Levyn kansivihkosessa on professori Erkki Huhtamon esittely Kurenniemestä. Tämä teksti on julkaistu myös documenta 13 -näyttelyn sivustolla.


title: Erkki Kurenniemi

text: Kurenniemen kaikki elokuvateokset ja Dimi-S-soitin sekä varhainen robottiteos vuodelta 1982, "Master Chaynjis", kuuluvat Valtion taidemuseon, Nykytaiteen museo Kiasman kokoelmiin. Kurenniemen laaja yksityisarkisto on sijoitettu Valtion taidemuseon Kuvataiteen keskusarkistoon, jossa se luetteloidaan ja digitoidaan. Osa Kurenniemen soittimista (Integroitu syntesoija, Sähkökvartetti, Dico, Dimi-A, Dimix ja Dimi-6000) on sijoitettu Helsingin yliopiston musiikkitieteen studioon ja osa (Andormatic, Dimi-O ja toinen Dimi-S) Ralph Lundstenin Andromeda-studioon Tukholmaan. Toinen Dimi-A-syntetisaattori on sijoitettu Tukholman musiikkimuseoon.


title: Erkki Kurenniemi

text: Vuonna 2012 Kurenniemen tuotantoa esiteltiin laajasti Saksan Kasselissa documenta 13 -näyttelyssä.


title: Erkki Kurenniemi

text: Marraskuussa 2013 avatussa näyttelyssä Kiasmassa esiteltiin Kurenniemen henkilökohtaista arkistomateriaalia ja varhaisia mediataideteoksia Kiasman kokoelmista. Näyttelyssä sai myös tutustua Kurenniemen suunnittelemiin Dimi-sähkösoittimiin. Erillisessä tapahtumassa Kiasma-teatterissa esitettiin Kurenniemen elokuvien lisäksi akustisille soittimille sovitettuja Kurenniemen säveltämiä kappaleita.


title: Erkki Kurenniemi

text: Kurenniemen Master Chaynjis -robottiteokseen liittyi pienimuotoinen kohu vuonna 1982, kun uskonnollinen mies pillastui robotin kiroilusta ja potki sen hajalle ja hyppi sen päällä.


title: Erkki Kurenniemi

text: Kurenniemi kirjoitti läpi elämänsä tiedettä, taidetta, tutkimusta ja tietokone- ja mediakulttuurin mahdollisuuksia käsitteleviä artikkeleita, mutta ei keskittynyt laajempiin julkaisuihin tai kokonaisvaltaisiin esityksiin.


title: Erkki Kurenniemi

text: Matemaattisen musiikin teoriansa Kurenniemi esitteli artikkeleissa ”Harmonioiden teoria” (1985) ja ”Musical Harmonies are Divisor Sets” (1988), joissa hän määrittelee harmonian luonnollisen luvun tekijöiden joukoksi. Harmonia voidaan lukea tulkitsemalla tekijäjoukon peräkkäiset luvut intervallisuhteiksi. Harmoniat ovat symmetrisiä, eli eri intervallisuhteet pysyvät samana riippumatta siitä, luetaanko järjestettyä tekijäjonoa lopusta vai alusta käsin. Myös mikä tahansa intervalli tai sointu voidaan laajentaa harmoniaksi laskemalla sitä esittävän lukujoukon suurin yhteinen tekijä "f" ja pienin yhteinen jaettava "s", jolloin niiden virittämä harmonia on H(s/f). Kurenniemen teoriassa duuri- ja mollisoinnut virittävät saman harmonian, mikä selittäisi hänen mukaansa hyvin niiden tasa-arvoisen aseman länsimaisessa tonaalisessa musiikissa.


title: Erkki Kurenniemi

text: Harmonioiden teoriassaan Kurenniemi hylkäsi perinteiset sävelasteikot ja oktaaviekvivalenssin ja nosti harmoniansa luonnollisten sävelasteikkojen asemaan. Lisäksi hän oletti rytmin noudattavan samoja suhteita, ainoastaan kuuloalueiden alapuolella.


title: Erkki Kurenniemi

text: 1990-luvun taitteessa Kurenniemi kirjoitti julkaisemattomia artikkeleita trivalenttiverkkoja käsittelevään teoreettisen konseptin, jota hän kutsui The Graph Field Theoryksi. Teoria käsittelee avaruutta, aikaa ja materiaa. Kurenniemi oli myös toimessa Tiedekeskus Heurekassa.


title: Australianterrieri

text: Australianterrieri () on pienikokoinen terriereihin kuuluva koirarotu. Australianterrieriä käytettiin aikaisemmin maatiloilla mm. tuhoeläinten torjumisessa sekä vahtikoirana.


title: Formula 3

text: Formula 3 (F3) on autourheiluluokka, jota pidetään yhtenä kuljettajien tärkeimmistä ponnahduslaudoista kuninkuusluokkana pidettyyn Formula 1 -luokkaan. F3-luokassa kilpaillaan useissa eri sarjoissa Euroopassa, Aasiassa, Australiassa ja Etelä-Amerikassa. FIA:n alaisuudessa F3-luokassa on kilpailtu vuodesta 1950, eli yhtä pitkään kuin Formula 1:ssä.


title: Formula 3

text: Formula 3 -luokassa ei koskaan ole ajettu maailmanmestaruudesta, mutta aikaisemmin luokassa kilpailtiin Euroopan mestaruudesta. Euroopan merkittävimmät F3-sarjat ovat olleet Ison-Britannian "British F3 International Series", Euroopassa ajettava "FIA European Formula Three Championship", sekä Saksan "ATS Formel 3 Cup". Ranskan ja Saksan sarjojen yhdistyttyä vuonna 2003 perustettiin Formula 3 Euroseries, joka vuoden 2012 päätteeksi yhdistyi Euroopan Formula 3 mestaruussarjan kanssa. Muita F3-tyylisiä sarjoja ovat Japanin Formula 3 ja Euroformula Open.


title: Formula 3

text: Vuonna 2014 Iso-Britannia ja Saksa päättivät vuoden päätteeksi luopua sarjoistaan ja alkoivat keskittymään uusiin Formula 4 -sarjoihinsa.


title: Formula 3

text: Mestaruussarjojen lisäksi Formula 3 -luokassa ajetaan vuosittain kaksi tärkeää yksittäistä kilpailua. Zandvoortin Marlboro Masters Alankomaissa ja Macaon Grand Prix keräävät yhteen eri F3-sarjojen huiput.


title: Formula 3

text: Formula 3 -luokan historia alkaa 1940-luvun lopusta. Ison-Britannian ensimmäinen toisen maailmansodan jälkeinen autokilpailu ajettiin heinäkuussa 1947 ja tuolloin mukana oli 500-kuutioisten formuloiden luokka. Vuonna 1950 FIA otti käyttöön nämä brittiläiset 500cc-säännöt omassa Formula 3 -luokassaan.


title: Formula 3

text: 500-kuutioiset F3-autot menettivät 50-luvun lopulle tultaessa merkityksensä kansainvälisellä tasolla ja Formula Junior -luokka käytännössä korvasi sen. Kansallisella tasolla F3 kuitenkin säilytti asemansa vielä 60-luvun puolelle.


title: Formula 3

text: Formula 3 -säännöt uudistettiin vuodeksi 1964 Formula Juniorin sääntöjen pohjalta. Moottorit olivat nyt tuhatkuutioisia. Ne perustuivat tuotantoautojen moottoreihin, mutta olivat varsin vapaasti viritettyjä. Kaudeksi 1971 säännöt muuttuivat jälleen. Moottorin iskutilavuus kasvoi 1600 kuutiosenttimetriin, mutta samalla otettiin käyttöön imuilman kuristin tehon rajaamiseksi.


title: Formula 3

text: 2-litraiset moottorit otettiin Formula 3 -luokassa käyttöön 1974, ja tämän jälkeen moottorisäännöt ovat pysyneet pääpiirteittäin samoina. Aluksi imuilman kuristin oli halkaisijaltaan 24mm, mutta vuonna 1996 sen halkaisija suurennettiin 26 milliseksi. Muun muassa Suomessa käytettiin silti aina vuoteen 2009 asti 24mm kuristinta.


title: Formula 3

text: Formula 3 -luokassa on useita valmistajia niin autoissa kuin moottoreissa. Luokan päämerkki on ollut jo vuosia italialainen Dallara, jonka lisäksi F3-autoja valmistavat ranskalainen Mygale ja venäläinen Art-Line (Arttech-merkillä). Kilpailukäytössä on edelleen myös monia muita merkkejä, joiden valmistus on kuitenkin jo loppunut.


title: Formula 3

text: Kaikki Formula 3 -moottorit ovat 2,0-litraisia, bensiinikäyttöisiä, nelisylinterisiä ja ahtamattomia. F3-moottorin tulee perustua luokiteltuun tuotantomoottoriin. Euroopassa käytetään nykyisin lähinnä Mercedes-HWA ja Volkswagen-Spiess -moottoreita. Japanissa päämerkkejä ovat Toyota-Tom's ja Mugen Honda. 26 millimetrisellä kuristimella varustetun F3-moottorin teho on noin 210 hevosvoimaa.